title: Hoagy Carmichael

text: Carmichael julkaisi kaksi omaelämäkertaa nimeltä "Stardust Road" (1946) ja "Sometimes I Wonder" (1965).


title: Hoagy Carmichael

text: Vuonna 1937 Carmichael esiintyi cameoroolissa elokuvassa "Kaupungissa kummittelee" (engl. "Topper"). Elokuvassa Carmichaelin esittämä pianisti soittaa yökerhossa, jossa Cary Grantin ja Constance Bennettin esittämä pariskunta on viettämässä iltaa. Myöhäisillasta, kun muut asiakkaat ovat lähteneet, hän soittaa elokuvaan vasta varten säveltämänsä kappaleen ”Old Man Moon” Grantin ja Bennettin laulaessa mukana kertosäkeessä. Kun pariskunta lopulta lähtee kotiin, he huikkaavat ovelta ”Hyvää yötä, Hoagy.”


title: Hoagy Carmichael

text: Lauren Bacallin ensielokuvassa "Kirjava satama" (engl. "To Have and Have Not", 1944) Carmichael esitti niin ikään pianistia. Hän lauloi kappaleet ”How Little We Know” ja ”Hong Kong Blues” sekä säesti Bacalliin tanssia elokuvan loppukohtauksessa. Hänen hahmonsa pysytteli elokuvassa sivuosassa tarjoten usein ironisia kommentteja, mistä tuli oli tyypillinen piirre moniin hänen myöhempiin elokuvaesiintymisiinsä.


title: Hoagy Carmichael

text: Carmichaelista tuli "Kirjavan sataman" jälkeen kysytty luonnenäyttelijä. Vuoden 1945 elokuvassa "Kohtaus sumussa" hän esitti laulavaa taksinkuljettajaa ja kirjoitti elokuvaa varten kappaleen ”Memphis in June”. Seuraavan vuoden "Liekehtivässä erämaassa" (engl. "Canyon Passage") hän toimi Dana Andrewsin laulavana aisaparina. Hänen säveltämänsä ja laulamansa kappale ”Ole Buttermilk Sky” oli ehdokkaana Oscar-palkinnon saajaksi.


title: Hoagy Carmichael

text: Seuraavana vuonna Carmichael esitti saluunanomistajaa elokuvassa "Parhaat vuodet" (engl. "The Best Years of Our Lives ", 1946). Hän opetti elokuvassa häihin valmistautuvaa lapsijoukkoa laulamaan Richard Wagnerin ”Häämarssia”. Vuoden 1949 "Vaarallisessa ystävässä" (engl. "Johnny Holiday") hän esitti itseään ja lauloi uuden kappaleensa ”My Christmas Song for You”. Vuonna 1950 Carmichael esiintyi löyhästi Bix Beiderbecken elämään perustuvassa elokuvassa "Musiikkia veressä" (engl. "Young Man With a Horn") esittäen jazzpianistia nimeltä Smoke. Elokuvassa "Tusina tallella" (engl. "Belles on Their Toes", 1952) hän esitti 12-lapsisen perheen palvelijaa, joka valmistaa salaa olutta talon kellarissa.


title: Hoagy Carmichael

text: Televisiosarjan "Laramie" ensimmäisellä tuotantokaudella vuosina 1959–1960 Carmichael esitti päähenkilö Shermanin maatilalla työskentelevää laulavaa apumiestä. Hänen roolinsa poistettiin sarjasta ensimmäisen tuotantokauden jälkeen, kun sivurooleja vähennettiin ja sarja alkoi keskittyä enemmän kahden päähenkilön väliseen ystävyyteen.


title: Hoagy Carmichael

text: Carmichael esitti elokuvissa usein elämää nähnyttä, syvällistä muusikkoa, tyypillisesti pianisti-laulajaa. Hänen yleinen roolinsa oli läheiselle ystävälle tai työnantajalle omistautunut harmiton sivuhahmo. Aikakauden Hollywoodissa tällaisia rooleja esittivät usein mustat näyttelijät, kuten Dooley Wilson "Casablancassa", Louis Armstrong "Glory Alleyssa" ja Woody Strode elokuvassa "Mies joka ampui Liberty Valancen". Sen, että Carmichael kirjoitti usein mustille artisteille ja esiintyi näiden kanssa, on epäilty vaikuttaneen siihen, että häntä alettiin käyttää elokuvissa vastaavissa rooleissa.


title: Hoagy Carmichael

text: Carmichaelin sävellykset ovat vahvasti melodisia ja usein sisältävät pitkiä intervalliharppauksia ja vaativat laajaa äänialaa. Monet kappaleet ovat jazzvaikutteisia; muun muassa Bix Beiderbeckellä, Louis Armstrongilla, Benny Goodmanilla ja Joe Venutilla oli vaikutusta hänen sävellystyyliinsä. Hänen sävellyksestään tuli elokuvamusiikkiin siirtymisen myötä säännönmukaisempaa, vaikka hänen tyylinsä säilyttikin alkuaikojen vahvat jazzvaikutteet. Carmichaelin sanoitukset kertovat usein nostalgisesti maaseudusta säveltäjän omiin juuriin viitaten.


title: Hoagy Carmichael

text: Carmichaelin elokuvaesiintymiset tekivät hänestä tunnetun hahmon Yhdysvalloissa, ja monista populaarimusiikin säveltäjistä poiketen hänet nimetään yleisesti suosituimpien sävellystensä kuten ”Stardustin” yhteydessä. Muista yhdysvaltalaisen populaarimusiikin suurista nimistä poiketen hänen menestyskappaleensa olivat pääasiassa itsenäisesti julkaistuja, eivät Broadway-musikaalien tai Hollywood-elokuvien musiikiksi sävellettyjä.


title: Hoagy Carmichael

text: Carmichaelille omistettiin tähti Hollywood Walk of Famelle vuonna 1960. Vuonna 1971 hänet valittiin populaarimusiikin lauluntekijöiden kunniagalleriaan Songwriters Hall of Fameen. Carmichaelin kuoleman jälkeen jäljelle jääneet arkistot lahjoitettiin Indianan yliopistolle, johon perustettiin vuonna 1986 oma huone säveltäjän muistolle. Vuonna 1988 julkaistu postuumi kokoelmalevy "The Classic Hoagy Carmichael" sai kaksi Grammy-ehdokkuutta. Vuonna 1997 Carmichaelin kuva otettiin yhdysvaltalaiseen postimerkkiin.


title: Hoagy Carmichael

text: Kirjailija Ian Fleming piti nuoren Carmichaelin olemusta (itsensä ohella) esikuvana luomansa James Bond -agenttihahmon ulkonäölle. Ensimmäisessä Bond-kirjassa "Casino Royale" Vesper Lynd mainitsee Bondin muistuttavan Carmichaelia, ja vertaus toistuu myös myöhemmässä romaanissa "Kuuraketti".


title: Hoagy Carmichael

text: Kaikkien kappaleiden säveltäjä on Hoagy Carmichael, ellei toisin mainita.


title: Antti Rintakoski

text: Antti Ilmari Rintakoski (s. 7. marraskuuta 1981 Huittinen) on suomalainen yleisurheilija, jonka päälaji on kolmiloikka. Hän edustaa Lauttakylän Lujaa ja häntä valmentaa Kari-Pekka Lax.


title: Antti Rintakoski

text: Rintakoski on saavuttanut kolmiloikan SM-pronssia Joensuussa 2002 ja Helsingissä 2003. Sisäratojen SM-kisoissa hän on voittanut kultaa vuonna 2000 ja hopeaa vuonna 2001.


title: Antti Rintakoski

text: Rintakoski on edustanut Suomea kolmessa (joista yksi pituushypyssä) ulkoratojen ja kahdessa sisäratojen maaottelussa vuosina 2000–2003. Hänen ennätyksiään ovat 15,98 m kolmiloikassa vuodelta 2002, 744 cm pituushypyssä vuodelta 2000 sekä 201 cm korkeushypyssä vuodelta 1999.


title: Antti Rintakoski

text:
w = myötätuulitulos
i = hallitulos


title: Juliana Hatfield

text: Juliana Hatfield (s. 27. heinäkuuta 1967 Wiscasset, Maine, Yhdysvallat) on yhdysvaltalainen indierock-muusikko ja kirjailija. Hatfield on kotoisin Bostonin alueelta ja hän asuu nykyisin Cambridgessa, Massachusettsissa.


title: Juliana Hatfield

text: Hatfield aloitti Blake Babies -yhtyeessä vuonna 1986 ja julkaisi bändin hajottua ensimmäisen soololevynsä vuonna 1992. Hatfield on ollut myös Some Girls -yhtyeen jäsen ja soittanut The Lemonheads -yhtyeen levyllä "It's a Shame About Ray".


title: Colin Bell (jalkapallovalmentaja)

text: Colin Bell (s. 5. elokuuta 1961) on englantilainen jalkapallovalmentaja ja entinen puolustaja. Kesästä 2013 lähtien hän on toiminut naisten Bundesliigassa pelaavan 1. FFC Frankfurtin päävalmentajana.


title: Colin Bell (jalkapallovalmentaja)

text: Bell aloitti pelaajauransa Leicester Cityssä 1980, mutta ei onnistunut murtautumaan seuran pelaavaan kokoonpanoon ja lähti 1982 tekemään uraa Saksaan. Bell edusti viiden vuoden ajan pientä VfL Hammia, kunnes siirtyi 1987 FSV Mainziin. Bell edusti seuraa uransa kaksi viimeistä kautta ja pääsi pelaamaan yhden kauden myös 2. Bundesliigassa. Hän lopetti uransa Mainzin pudottua takaisin Oberligaan vuonna 1989.


title: Colin Bell (jalkapallovalmentaja)

text: Bell ei palannut pelaajavuosiensa jälkeen Englantiin, vaan on jatkanut uraansa Saksassa. Hän aloitti 1989 TuS Koblenzin päävalmentajana. Seura pelasi Bellin johdolla Verbandsliga Rheinlandissa nousten mestarina Amateurliga Südwestiin kauden 1993/94 päätteeksi. Uudella sarjatasolla seura sijoittui Bellin johdolla kolmanneksi ja toiseksi, kunnes hän jätti seuran 1996.


title: Colin Bell (jalkapallovalmentaja)

text: Koblenz-pestinsä jälkeen Bell toimi apuvalmentajana 1. FC Kölnissä, kunnes siirtyi huhtikuussa 1999 Dynamo Dresdenin päävalmentajaksi. Tulokset eivät kuitenkaan tyydyttäneet seurajohtoa ja Bell sai potkut jo maaliskuussa 2000. Dynamo-potkujensa jälkeen Bell toimi lyhyesti SV Waldhof Mannheimin apuvalmentajana ja VfL Hammin päävalmentajana.


title: Colin Bell (jalkapallovalmentaja)

text: Tämän jälkeen Bell toimi nelisen vuotta FSV Mainzin kakkosjoukkueen päävalmentajana sekä 2005 lyhyesti Preußen Münsterin päävalmentajana. Hän palasi 2006 TuS Koblenziin ja toimi juniorivalmentajana, kunnes nousi joulukuussa 2008 Uwe Rapolderin apuvalmentajaksi. Hän toimi tehtävässä kauden loppuun, minkä jälkeen siirtyi Koblenzin II-joukkueen valmentajaksi.


title: Colin Bell (jalkapallovalmentaja)

text: Huhtikuussa 2011 Bell allekirjoitti kolmivuotisen sopimuksen naisten Bundesliigassa pelaavan SC 07 Bad Neuenahrin kanssa. Bell luotsasi seuran parhaimmillaan Bundesliigassa kuudenneksi. Kauden 2012/13 jälkeen hän siirtyi seitsemänkertaisen Saksan naisten mestarin 1. FFC Frankfurtin päävalmentajaksi.


title: Ville Välimäki

text: Ville Oskari Välimäki (s. 14. toukokuuta 1982 Noormarkku) on suomalainen yleisurheilija, jonka päälaji on kolmiloikka. Hän edustaa Joensuun Katajaa, jota ennen hän edusti vuoteen 2005 asti Noormarkun Nopsaa. Häntä valmentaa Jussi Välimäki.


title: Ville Välimäki

text: Välimäki on saavuttanut kolmiloikan SM-pronssia Jyväskylässä 2006, Lappeenrannassa 2007 ja Tampereella 2008. Sisäratojen SM-kisoissa hän on voittanut hopeaa vuosina 2004 ja 2007.


title: Ville Välimäki

text: Välimäki on edustanut Suomea kahdessa Suomi–Ruotsi-maaottelussa sijoittuen vuonna 2006 kuudenneksi ja 2008 viidenneksi. Hänen ennätyksiään ovat 15,56 m kolmiloikassa vuodelta 2007 ja 707 cm pituushypyssä samalta vuodelta.


title: Ville Välimäki

text:
w = myötätuulitulos
i = hallitulos


title: OGB

text: OGB (Original Gros Bonhomme) (s. Vitry-sur-Seine, Val-de-Marne, Ranska) on algerialaista sukujuurta omaava ranskalainen rap-artisti.


title: OGB

text: OGB on yksi Mafia K'1 Fry jäsenistä, joka aloitti uransa 1990-luvun puolessavälissä. Uransa alkuvaiheessa hän vieraili enimmäkseen eri artistien levyillä, kuten Different Teepin, Ideal J:n, Manu Keyn ja Karliton. Samalla hän levytti Mafia K'1 Fry -yhtyeen kanssa kaksi albumia 1990-luvulla. Viimeisin levy julkaistiin vuonna 2007 "Jusqu'à La Mort Réédition". Vuotta aikaisemmin OGB julkaisi ensimmäisen sooloalbuminsa "Enfermé Dehors".


title: Amerikan Punainen Risti

text: Amerikan Punainen Risti () on Yhdysvaltain kansallinen yhdistys Punaisen Ristin ja Punaisen Puolikuun kansainvälisessä liikkeessä. Yhdistyksen perusti Clara Barton vuonna 1881. Amerikan Punainen Risti kuuluu Punaisen Ristin ja Punaisen Puolikuun yhdistysten kansainväliseen liittoon. Yhdistyksen päämaja sijaitsee Washington DC:ssa.


title: Amerikan Punainen Risti

text: Amerikan Punaisella Ristillä on noin miljoona vapaaehtoista ja noin 30 000 palkattua työntekijää. Vapaaehtoiset sijoittuvat noin 800:aan paikallisosastoon (). Yhdistyksen puheenjohtajana () on toiminut vuodesta 2007 Mark W. Everson.


title: Amerikan Punainen Risti

text: Yhdistyksen tehtäviin kuuluvat katastrofiapu kotimaassa ja ulkomailla, ensiapukoulutus ja veripalvelutoiminta.


title: Raymond van Barneveld

text: Raymond van Barneveld (s. 1967 Haag, Alankomaat) on hollantilainen dartsinpelaaja. Voitettuaan neljästi BDO:n maailmanmestaruuden 1998, 1999, 2003 ja 2005 hän siirtyi seuraavana vuonna PDC:hen ja on voittanut sen mestaruuden 2007.


title: Raymond van Barneveld

text: Hän on voittanut myös Finnish Openin vuosina 1995 ja 2004.


title: Raymond van Barneveld

text: Barney aloitti dartsin 17-vuotiaana.


title: Lauri Järventaka

text: Lauri Ilmari Järventaka (vuoteen 1948 Järvinen; 23. helmikuuta 1916 Loviisa – 9. helmikuuta 2002) oli suomalainen virkamies, joka toimi kaupunginjohtajana Kokkolassa ja Vaasassa. Hän oli puoluetaustaltaan kokoomuslainen.


title: Lauri Järventaka

text: Järventaka valmistui ylioppilaaksi vuonna 1936 ruotsinkielisestä Lovisa Gymnasiumista ja alkoi seuraavana vuonna opiskella lakia Helsingin yliopistossa. Hän sai opintonsa päätökseen vuonna 1946 ja sai varatuomarin arvonimen vuonna 1949. Sotien aikana Järventaka toimi muun muassa koulutusupseerina, patterinpäällikkönä ja aliupseerikoulun johtajana. Hänet ylennettiin lopulta kapteeniksi.


title: Lauri Järventaka

text: Järventaka työskenteli vuodesta 1948 Vaasan apulaiskaupunginsihteerinä, mistä hän siirtyi vuonna 1951 Kokkolan kaupunginjohtajaksi. Vuonna 1953 hän aloitti Vaasan kaupunginjohtajana, jona hän toimi vuoteen 1979, jolloin jäi eläkkeelle. Hän on Vaasan historian pitkäaikaisin kaupunginjohtaja. Vaasan kauppakorkeakoulu, sittemmin Vaasan yliopisto, perustettiin hänen kaupunginjohtaja-aikanaan. Järventaka sai vuonna 1976 kaupunkineuvoksen arvonimen.


title: Fred Haise

text:
Fred Wallace Haise, Jr. (s. 14. marraskuuta 1933 Biloxi, Mississippi, Yhdysvallat) on insinööri ja NASAn entinen astronautti. Hän on yksi 24 ihmisestä, jotka ovat lentäneet Kuun ympäri.
Haise valmistui avaruusinsinööriksi Oklahoman yliopistosta 1959 ja jatkoi opintoja USAF Aerospace Test Pilot Schoolissa Edwards Air Force Basessa, josta valmistui 1964, ja Harvard Business Schoolissa, jossa suoritti PMD-tutkinnon 1972.


title: Fred Haise

text: Hän palveli Yhdysvaltain merijalkaväessä hävittäjälentäjänä.


title: Rantala-tapaus

text: Rantala-tapaus oli Turussa asuvan seitsemänvuotiaan suomalaisvenäläisen pojan tapauksen käsittelyä Suomen ja Venäjän lehdistössä alkuvuonna 2010. Turun sosiaaliviranomaisesti ottivat kiireellisesti huostaan kaksoiskansalaisuuden omaavan pojan, minkä johdosta hänen vanhempansa ottivat asian julkisesti esille. Venäjän lehdistö seurasi tapausta useiden viikkojen ajan. Tapauksen johdosta Venäjän federaation lapsiasiamies Pavel Astahov vieraili Suomessa.


title: Rantala-tapaus

text: Pojan äidillä on Venäjän ja isällä Suomen kansalaisuus. Pojalla on molemmat kansalaisuudet. Perheen lapsi otettiin kiireellisesti huostaan 4. helmikuuta 2010. Lapsi kävi tämän jälkeen koulua ja pakeni sieltä perheensä luokse. Venäjän federaation lapsiasiamies Pavel Astahov vieraili Suomessa 16.–18. maaliskuuta. Tapaamisen jälkeen päätettiin, että poika jää perheensä luokse, mutta Turun sosiaaliviranomaiset tekevät säännöllisiä tapaamisia.


title: Rantala-tapaus

text: Tapauksen toi ensimmäisenä julki Suomen antifasistisen komitean puheenjohtaja Johan Bäckman yhdessä perheen äidin kanssa venäläiselle uutistoimisto Interfaxille 19. helmikuuta. Tämän jälkeen tapauksesta tuli viikkojen ajan yksi Venäjän pääuutisista ja Bäckman antoi asiasta useita haastatteluja eri median edustajille. Sanomalehti Kommersant nimesi tapauksen Viron Pronssisoturi-kiistaa mukaillen "Pronssipoika"-kiistaksi.


title: Rantala-tapaus

text: Tapausta käsitteli laajasti etenkin Komsomolskaja Pravda -lehti, joka kirjoitti siitä lähes päivittäin maaliskuun 2010 ajan. Komsomolskaja Pravdan mukaan turvakodissa pojalle syötettiin rauhoittavia. Lehden mukaan 6. maaliskuuta joutui Robert sairaalaan päävammojen vuoksi. Toiset lapset olivat lyöneet häntä jäänkimpaleella. Perheen isä kertoi pettyneensä Suomen lakeihin ja oli valmis muuttamaan Venäjälle. Lisäksi vanhemmat pyysivät apua Venäjän viranomaisilta.


title: Rantala-tapaus

text: Venäläinen media esitteli tapausta maaliskuun 2010 ajan lähes yksinomaan perheen kannalta. Lehdistön mukaan poika otettiin huostaan, koska äiti oli "läpsäissyt" häntä kerran. Samaten uutisoitiin pojan kertoneen koulussa äitinsä suunnitelmista muuttaa perheineen Venäjälle. Osa lehdistöstä spekuloi, että syynä tapaukseen oli venäläisvastainen mieliala Suomessa. Samaten uutisoitiin pojan isän aikeista luopua Suomen kansalaisuudesta ja hakea poliittista turvapaikkaa Venäjältä.


title: Rantala-tapaus

text: Suomalainen media keskittyi raportoimaan tapauksen käsittelystä venäläisessä lehdistössä. Tapaus oli varsin pienellä huomiolla siihen asti kunnes Pavel Astahov vieraili Suomessa. Helsingin Sanomien haastattelemien asiantuntijoiden mukaan kyseessä oli luultavasti Venäjän sisäpolitiikkaa ja tapausta johdettiin Moskovasta käsin. Ylen uutisanalyysin mukaan "kyseessä oli vakava kulttuurien törmäys. Suomen viranomaiset uskoivat käsittelevänsä lastensuojelutapausta, kun taas heidän toimiensa oikeellisuutta Moskovasta tutkimaan saapunut Kremlin korkea edustaja teki kansainvälistä politiikkaa." Lisäksi Helsingin Sanomat ja Yle nostivat esille, että Astahov on valmistunut samasta KGB-akatemiasta kuin pääministeri Vladimir Putin. Suomessa otetaan vuosittain ensi kertaa huostaan noin 2 000 lasta, ja kaikkiaan huostassa on yli kymmenentuhatta alle 17-vuotiasta. Venäjällä ei tilastoida perheväkivaltaa, mutta naisia kuolee vuositten sen uhrina tuhansia. Suomessa lastensuojeluviranomaisilla on salassapitovelvollisuus, eivätkä he voi kertoa lastensuojelutapauksista julkisuuteen.


title: Axiom

text: Axiom (oik. Hicham Kochman) (s. 19. tammikuuta 1975 Lille, Ranska) on ranskalainen rap-artisti, jolla on marokkolaiset sukujuuret.


title: Axiom

text: Axiom aloitti varsinaisesti rap-musiikin tekemisen 13-vuotiaana saatuaan myöhemmin vaikutteita Zulu Nationista. Hän esiintyi aluksi 1990-luvun puolenvälin jälkeen pienillä lavoilla ja perusti samalla ensimmäisen yhtyeensä Rebel Intellect, jonka nimi muutettiin myöhemmin Mental Kombatiksi, kun osa yhtyeen jäsenistä perustivat ensimmäisen albumijulkaisun "L’Arrêt Public" jälkeen omia yhtyeitä. Axiomin ohella yhtyeeseen jäivät hänen veljensä ja DJ Amor. Axiom ei saavuttanut enää menestystä paikkakunnallaan ja suuntasi kohti Pariisia ja Marseillea. Yhtye julkaisi vuoteen 2004 mennessä kaksi maxilevyä ja yhden albumin "La Légende". Axiom vietti muutaman vuoden hiljaiseloa opiskelun ja töiden parissa.


title: Axiom

text: Sittemmin Axiom herätti kohua palattuaan pienen tauon jälkeen lavalle joulukuussa 2005 ja esitti uuden kappaleensa ”Lettre au Président”, jossa hän kritisoi Nicolas Sarkozyta ja yleisesti korkeampaa luokkaa. Kolmen viikon sisällä Axiom sai kaksituhatta valituskirjettä ympäri maailmaa, sekä myöhemmin silloiselta Ranskan presidentiltä Jacques Chiracilta. Puolestaan joidenkin kriitikoiden mielestä Axiom on opportunisti, jonka maine urbaani hip-hop musiikin parissa ei ole johdonmukainen. Axiom ei kuitenkaan suostunut muuttamaan mieltään kappaleensa suhteen ja jatkoi kansalaisoikeuksien puolustamista konserteissa ja televisiohaastatteluissa.


title: Axiom

text: Sittemmin Axiom teki levysopimuksen Universalin kanssa ja julkaisi ensimmäisen sooloalbuminsa internetissä toukokuussa 2006, joka myöhemmin julkaistiin kaupoissa lokakuussa 2006. Levyllä hän kertoo yleisesti Ranskan maahanmuuttajista ja heidän jälkeläisten elämästä. Axiom kuitenkin purki sopimuksen levy-yhtiön kanssa albumin julkaisemisen jälkeen.


title: Axiom

text: Axiom syntyi tammikuussa 1975 Lillessä, Moulin Belfortin nukkumalähiössä marokkolaisille vanhemmille. Lähiö koostui pääosin siirtolaistyöntekijöistä.


title: Jack Swigert

text: John Leonard 'Jack' Swigert, Jr. (30. elokuuta 1931 – 27. joulukuuta 1982) oli yhdysvaltalainen astronautti. Ennen NASAan liittymistään hän toimi koelentäjänä. Astronauttiuransa jälkeen hänet valittiin Yhdysvaltain kongressiin republikaanisen puolueen edustajana, mutta hän kuoli ennen virkaanastumistaan. Hän sai Presidential Medal of Freedomin vuonna 1970 yhdessä kahden muun Apollo 13 -lentäjän kanssa. Vuonna 1995 Kevin Bacon esitti Swigertiä elokuvassa "Apollo 13".


title: Jack Swigert

text: Swigert kuoli 51-vuotiaana. Syytä hänen kuolemaansa ei tiettävästi julkisuudessa tiedetä.


title: She’s Out of My Life

text: She's Out of My Life on Michael Jacksonin kappale, joka julkaistiin "Off the Wall" -albumin neljäntenä singlenä vuonna 1980.


title: She’s Out of My Life

text: UK single


title: She’s Out of My Life

text: U.S. single


title: Arno Granroth

text: Arno Granroth (4. maaliskuuta 1909 Dresden – 28. heinäkuuta 1989 Helsinki) oli suomalainen viulisti.


title: Arno Granroth

text: Granroth oli ranskalaisen viulukoulun merkittävä suomalainen edustaja. Hän opiskeli Pariisissa Lucien Capetin, Léon Nauwinckin ja Jacques Thibaudin oppilaana. Hän oli Radion sinfoniaorkesterissa ensiviulistina 1938–1947, ja Sibelius-akatemian opettaja vuodesta 1946, lehtorin virassa vuodesta 1950. Vuodesta 1967 lähtien hän toimi Sibelius-Akatemian viulunsoiton professorina. Granrothin oppilaina ovat olleet monet tulevat huippuviulistit, kuten Tuomas Haapanen, Leena Siukonen, Pekka Kari, Paavo Pohjola, Heikki Hämäläinen, Hannele Segerstam, Erkki Kantola, Seija Salmiala ja Simo Rautasuo.


title: Arno Granroth

text: Granrothin veli oli Radio-orkesterin ja Sibelius-kvartetin sellisti Artto Granroth (1914–1987), ja hänen puolisonsa oli konserttipianisti ja pianonsoiton opettaja Kerttu Regina Veronica Bernhard (1902–1944).


title: Eric Bristow

text: Eric Bristow (25. huhtikuuta 1957 Hackney, Lontoo – 5. huhtikuuta 2018 Liverpool), ""The Crafty Cockney"", MBE (1989) oli englantilainen dartsinpelaaja. Hänen menestyksensä vaikutti suuresti lajin suosion kasvuun 1980-luvulla, jonka aikana hän hallitsi huippudartsia. Hän voitti viisi maailmanmestaruutta vuosina 1980–86 ja oli viidesti finaalissa häviäjänä 1982–90. Hän tuli tunnetuksi äärimmäisestä itseluottamuksestaan ja vastustajien psyykkauksestaan. Bristow alkoi kärsiä 1980-luvun loppupuolella niin sanotusta dartismista, eikä enää kyennyt entisiin suorituksiin. Hänen tukemansa Phil Taylor alkoi sen jälkeen hallita lajia.


title: Äijäkari

text: Äijäkari on Turussa Ruissalon pohjoispuolella sijaitseva pieni, 0,3 hehtaarin kokoinen kallioinen lintuluoto, joka on rauhoitettu luonnonsuojelualueeksi. Saari on puuton yhtä pihlajaa lukuun ottamatta. Sen pohjoispää on avokalliota ja matalampi eteläosa osittain kasvillisuuden peittämää. Saaren länsireunaa reunustaa pieni ruovikko. Pansion laivaväylä tekee jyrkän mutkan Äijäkarin kohdalla.


title: Äijäkari

text: Lintudirektiivin I liitteen lajeista Äijäkarin alueella pesii valkoposkihanhi ja kalatiira. Muita saaressa pesiviä lajeja ovat kanadanhanhi, kyhmyjoutsen, sinisorsa, tukkasotka, haahka, rantasipi, harmaalokki ja vuosittain saaressa pesivä meriharakka. Vuonna 2001 Äijäkarilla pesi Turun 150 harmaalokkiparista 50. Vuonna 2012 todettiin ensimmäinen merimetson pesintä Äijäkarilla. Vuonna 2017 pesiä oli yli 1200.


title: Äijäkari

text: Äijäkari kuuluu Ruissalon lintuluodot -kokonaisuuteen, jonka muodostavat kuusi erillistä luotoa tai karien ryhmää. Lintuluodot kuuluvat Natura 2000 -verkostoon sekä luontodirektiivin että lintudirektiivin mukaisina kohteina.


title: Ivan Kaljajev

text: Ivan Platonovitš Kaljajev (, 6. heinäkuuta 1877 Varsova – 23. toukokuuta 1905 Pähkinälinna) oli venäläinen vallankumouksellinen ja terroristi.


title: Ivan Kaljajev

text: Ivan Kaljajev syntyi poliisin ja köyhtyneen puolalaisen aatelisperheen tyttären perheeseen. Vuosina 1897–1898 hän opiskeli Moskovan yliopiston historiallis-kielitieteellisessä tiedekunnassa. Vuonna 1898 hän siirtyi Pietarin yliopiston oikeustieteelliseen tiedekuntaan. Pietarissa Kaljajev liittyi Taisteluliitto työväenluokan vapauttamiseksi -järjestöön. Vuonna 1899 hänet pidätettiin opiskelijalevottomuuksiin osallistumisen takia ja karkotettiin kahdeksi vuodeksi Jekaterinoslaviin, jossa hän liittyi sosiaalidemokraattien paikallisjärjestöön. Vuonna 1902 hän yritti turhaan päästä takaisiin Pietarin yliopistoon. Samana vuonna Saksan poliisi pidätti Kaljajevin ja luovutti hänet Venäjän viranomaisille, jotka karkottivat hänet Jaroslavliin. Syksyllä 1903 Kaljaev matkusti ulkomaille, missä hän liittyi sosialistivallankumouksellisten taistelujärjestöön. Vuonna 1904 hän osallistui sisäministeri Vjatšeslav von Plehwen murhayritykseen Pietarissa. Helmikuussa 1905 hän tappoi pommilla Moskovan kenraalikuvernöörin suuriruhtinas Sergei Aleksandrovitšin. Kaljajev tuomittiin kuolemaan ja hirtettiin Pähkinälinnan linnoituksessa. Vankilassa hän kirjoitti runoja, jotka julkaistiin kuoleman jälkeen.


title: Orianthi

text: Orianthi Panagaris (s. 22. tammikuuta 1985), jota kutsutaan yleisesti nimellä Orianthi, on australialainen laulaja-lauluntekijä ja kitaristi. Hänen oli tarkoitus toimia kitaristina Michael Jacksonin paluukonserttisarjassa This Is It vuosina 2009–2010, mutta konsertit peruttiin Jacksonin kuoltua. Orianthin debyyttisingle ”According to You” oli parhaimmillaan Australiassa kahdeksannella sijalla ja Yhdysvalloissa sijalla 17. Vuodet 2001-2014 hän toimi kitaristina Alice Cooperin yhtyeessä.


title: Orianthi

text: Vuonna 2014 Orianthi liittyi kitaristiksi Richie Samboran soolokiertueelle. Kaksikko kiersi vuonna 2016 Australiassa, Etelä-Amerikassa ja Englannissa nimellä RSO. Syyskuussa 2017 ilmestyi heidän ensimmäinen EP:nsä, viiden laulun "Rise""."


title: Bjarne Commondt

text: Bjarne Frithiof Commondt (aik. "Kommonen", 9. joulukuuta 1911 Helsinki – 2. helmikuuta 1985 Turku) oli suomalainen näyttelijä, ohjaaja ja teatterinjohtaja. Commondt opiskeli vuosina 1927–1930 Helsingin konservatoriossa ja vuosina 1932–1934 Svenska Teaternin näyttelijäkoulussa. Hän toimi aluksi näyttelijänä ja järjestelijänä muun muassa Åbo Svenska Teater ja Wasa Teater -teattereissa. Vuonna 1943 hän perusti Aunuksen rintamalla toimineen "Frontteatern"-teatterin. Sodan jälkeen hän johti kiertävää "Landsteatern"-teatteria, joka tuotti pienimuotoisia näytelmiä ja operetteja monilla suomenruotsalaisilla paikkakunnilla vuoteen 1963 saakka. Sen jälkeen Commondt oli lyhyen aikaa Kuusankosken teatterin johtajana, jonka jälkeen hän siirtyi vuonna 1965 Turkuun. Turussa hän oli ohjaaja-näyttelijänä ensin Turun kaupunginteatterissa ja sen jälkeen Åbo Svenska Teaternissa. Hän ohjasi joitakin näytelmiä myös Naantalin teatterille. Commondtin ainoa merkittävä elokuvarooli oli Matti Kassilan elokuvassa Päämaja (1970).


title: Bjarne Commondt

text: Commondtin toinen puoliso oli Margaretha Fock, joka oli myös Landsteaternin kantavia näyttelijöitä.Ensimmäinen puoliso oli Doris Essen.


title: Juan Tizol

text: Juan Tizol (20. tammikuuta 1900 – 23. huhtikuuta 1984) oli puertoricolainen jazzpasunisti. Hänet tunnetaan erityisesti Duke Ellingtonin orkesterin vakiojäsenenä ja jazzstandardien ”Perdido” ja ”Caravan” säveltäjänä. Muita Tizolin säveltämiä kappaleita ovat ”Bakiff”, ”Pyramid”, ”Conga Brava”, ”Sphinx” ja ”Keb-Lah”.


title: Juan Tizol

text: Tizol syntyi San Juanissa, Puerto Ricossa, ja muutti Yhdysvaltoihin vuonna 1920. Hän soitti eri yhtyeissä Washingtonissa ja vuonna 1929 liittyi Duke Ellingtonin orkesteriin. Hän soitti harvoin sooloja, mutta osoittautui tärkeäksi osaksi yhtyeen kokoonpanoa. Tizol osasi soittaa sekä veto- että venttiilipasuunaa, mutta toisin kuin useimmat jazzpasunistit, hän piti enemmän venttiilipasuunasta. Häntä pidetäänkin jazzin ensimmäisenä tärkeänä venttiilipasunistina. Ellington käytti Tizolin soittotaitoa instrumentilla hyväkseen kirjoittaessaan sovituksia orkesterille. Tizol pystyi venttiilipasuunallaan liikkumaan nopeammin pitemmän sävelalueen yli kuin mitä vetopasuunalla oli mahdollista.


title: Juan Tizol

text: Tizol jätti Ellingtonin yhtyeen kaksi kertaa liittyäkseen Los Angelesissa toimivaan Harry Jamesin orkesteriin. Ensin hän liittyi Jamesin kokoonpanoon vuonna 1944 ja pysyi siellä vuoteen 1951 asti, jolloin palasi Ellingtonin leipiin. Kaksi vuotta myöhemmin hän palasi taas Jamesin yhtyeeseen ja soitti siellä vuoteen 1960 asti. Vuonna 1960 hän soitti vielä vähän aikaa Ellingtonin kanssa ennen vetäytymistään musiikkielämästä.


title: Włodzimierz Potasiński

text: Włodzimierz Potasiński (31. heinäkuuta 1956 Czeladź, Puola – 10. huhtikuuta 2010 Smolensk, Venäjä) oli puolalainen sotilashenkilö ja Puolan erikoisjoukkojen komentaja. Hän oli sotilasarvoltaan kenraalimajuri.


title: Włodzimierz Potasiński

text: Potasiński menehtyi 10. huhtikuuta 2010 lento-onnettomuudessa matkalla toisen maailmansodan aikana tapahtuneen Katynin joukkomurhan 70-vuotismuistojuhlaan. Onnettomuudessa kuoli myös Puolan presidentti Lech Kaczyński sekä lukuisia muita maan johtohenkilöitä.


title: Kongontöpökerttunen

text: Kongontöpökerttunen ("Hemitesia neumanni") on keskiafrikkalainen varpuslintu. Sen elinympäristö käsittää Kongon demokraattisen tasavallan itäosan, Lounais-Ugandan, Länsi-Ruandan ja Länsi-Burundin. Walter Rothschild kuvaili lajin holotyypin Tanganjikajärven länsipuolelta kahden kilometrin korkeudelta Kongon demokraattisesta tasavallasta 1908.


title: Cheater

text: Cheater on Michael Jacksonin single, joka lohkastiin promo-tarkoitukseen The Ultimate Collection -kokoelmaboxilta vuonna 2004. Kappaleesta on myös musiikkivideo, joka koostuu pätkistä, jotka on otettu Jacksonin vuoden 1992 Dangerous World Tour -kiertueen Bukarestin konsertista.


title: Cheater

text: CD Promo


title: Cheater

text: 12" Promo


title: Keltapittakerttunen

text: Keltapittakerttunen ("Cettia castaneocoronata"), myös "Oligura castaneocoronata" tai "Tesia castaneocoronata", on aasialainen varpuslintu. Sen elinympäristö käsittää Himalajan alueen Nepalissa ja Intian pohjoisosassa, ja sieltä itään Myanmariin, Thaimaahan, Indokiinaan ja Etelä-Kiinaan. Edward Burton kuvaili lajin holotyypin Nepalista 1836.


title: Perdido

text: ”Perdido” on Juan Tizolin säveltämä jazzstandardi. Sen nauhoitti ensimmäisen kerran Duke Ellingtonin orkesteri joulukuussa 1941.


title: Perdido

text: Kappale oli aluksi instrumentaali, mutta vuonna 1943 Ervin Drake ja H. J. Lengsfelder kirjoittivat siihen sanat. Laulua ovat esittäneet muun muassa Sarah Vaughan ja Dinah Washington. Ella Fitzgerald lauloi sen Duke Ellingtonin orkesterin säestämänä levyllään "Ella Fitzgerald Sings the Duke Ellington Songbook". Charlie Parker, Dizzy Gillespie, Bud Powell, Max Roach ja Charles Mingus levyttivät kappaleesta bebop-version vuoden 1953 livealbumilleen "Jazz at Massey Hall".


title: Perdido

text: ”Perdido” on espanjaa ja tarkoittaa ”eksyksissä”. Kappaleen nimi viittaa Florida Keys -saariryhmässä sijaitsevaan Perdidon kaupunkiin.


title: I Got Rhythm

text: ”I Got Rhythm” on kappale vuoden 1930 Broadway-musikaalista "Girl Crazy". Sen sävelsi George Gershwin ja sanoitti Ira Gershwin. Kappaleen esitti musikaalissa ensikertalainen Ethel Merman, jonka esitys jätti lehdistöarvosteluissa naispääosan esittäjä Ginger Rogersin varjoonsa. Alkuperäisen musikaalin taustaorkesteria johti Red Nichols ja siinä soittivat muun muassa Benny Goodman, Glenn Miller, Jack Teagarden, Jimmy Dorsey ja Gene Krupa. Nicholsin yhtye teki myös kappaleesta ensimmäisen nauhoituksen vuonna 1930 laulaja Dick Robertsonin kanssa, nousten singlelistalla viidenneksi.


title: I Got Rhythm

text: George Gershwin oli alun perin kirjoittanut kappaleen soitettavaksi hitaalla tempolla, mutta sitä nopeutettiin musikaaliin paremmin sopivaksi. Säveltäjä itse piti sitä suosikkina omista kappaleistaan. Gershwin viimeiselle konserttikiertueelleen vuonna 1934 kirjoittama ”Variations on I Got Rhythm” perustui ”I Got Rhythmin” melodian variointiin pianolla ja orkesterilla.


title: I Got Rhythm

text: Kappaleesta on nauhoitettu yli 600 jazzsovitusta, ja se lukeutuu suosituimpien jazzstandardien joukkoon. Benny Goodmanin kvartetti soitti kappaleen vuoden 1938 Carnegie Hallin konsertissaan. Art Tatum levytti pianotrioversion vuonna 1942. Esquire All Stars -niminen yhtye, jossa soittivat Red Norvo, Art Tatum, Jack Teagarden, Barney Bigard ja Louis Armstrong, esitti sen New Yorkin Metropolitan-oopperatalossa vuonna 1944. The Happenings levytti vuonna 1967 rockversion, jota myytiin yli miljoona kappaletta.


title: I Got Rhythm

text: Kappaleen sointukulku tunnetaan jazzpiireissä ”Rhythm-kiertona” (engl. ”Rhythm changes”) ja sitä on käytetty lukuisien myöhempien sävellysten pohjana. Se on blueskaavan jälkeen useimmin käytetty sointukulku jazzmusiikissa. Charlie Parker käytti kiertoa muun muassa kappaleissaan ”Dexterity”, ”Anthropology” ja ”Moose the Mooch”, ja muita Rhythm-käännöksiin perustuvia kappaleita ovat Benny Goodmanin ”Don't Be That Way”, Thelonious Monkin ”Rhythm-A-Ning”, Dizzy Gillespien ”Salt Peanuts” ja "Kiviset ja Soraset" -sarjan tunnusmusiikki.


title: Börje Bernhard Rajalin

text: Börje Bernhard Rajalin (s. 11. helmikuuta 1933 Helsinki) on suomalainen taidekäsityöläinen. Hänet tunnetaan parhaiten hopeaseppänä, joka on työskennellyt muun muassa Kalevala Koru -yhtiölle.


title: Börje Bernhard Rajalin

text: Alkuperäiseltä ammatiltaan Rajalin on hopeaseppä. Hänen suunnittelemansa hopeakorut ovat muodoiltaan yksinkertaisia, ja niissä käytetään koristeena usein kiviä ja ornamentteja. Rajalinin luoman korumalliston on arvioitu lisänneen tuntuvasti hopeakorujen suosiota Suomessa. Vuonna 1958 Rajalin sai kansainvälistä mainetta osallistumalla menestyksekkäästi korumuotoilun avantgarde-näyttelyyn yhdessä Elis Kaupin ja Eero Rislakin kanssa. Rajalinista tuli Kalevala Korun pääsuunnittelija vuonna 1956 ja hän toimi pitkään yhtiön taiteellisena johtajana.


title: Börje Bernhard Rajalin

text:
Rajalin on toiminut myös teollisena muotoilijana ja näyttelyarkkitehtina. Rajalin oli Taideteollisen oppilaitoksen yliopettaja vuosina 1962–1972 ja sen metallitaiteen osaston johtaja vuosina 1969–1972. Hänellä oli vahvat yhteydet teollisuuteen ja hän suunnitteli muun muassa Strömberg Oy:lle.
Rajalinin yksi merkittävimmistä muotoilukohteista oli Helsingin metro. Hän sai yhdessä Antti Nurmesniemen kanssa suurimman osan metrojunien muotoilutyöstä. Nurmesniemen ja Rajalinin tavoitteena oli esteettisesti korkeatasoinen metro, jonka ulkonäkö kestäisi aikaa. He tekivät yhteistyötä myös asemien suunnittelijoiden kanssa, jotta metrosta ja asemista tulisi tyylikäs kokonaisuus. Helsingin metrosta onkin sanottu, että se on kaunis kuin koru.


title: Börje Bernhard Rajalin

text: Rajalin sai kultamitalin Milanon triennaalista vuonna 1960 ja Lunning-palkinnon vuonna 1963. Hänet valittiin Taideteollisen korkeakoulun kunniajäseneksi 2002 .


title: Poliittisten rangaistusvankien talo

text: Poliittisten rangaistusvankien talo () on vuosina 1929–1933 rakennettu konstruktivistisen rakennustaiteen muistomerkki Pietarissa Venäjällä. Sen ovat suunnittelleet Grigori Simonov, Pavel Abrosimov ja Aleksandr Hrjakov. Taloa pidetään yhtenä Pietarin parhaista konstruktivistisista rakennuksista.


title: Poliittisten rangaistusvankien talo

text: Entisten poliittisten rangaistusvankien ja karkotettujen yhdistyksen aloitteesta rakennettu asuintalo oli tarkoitettu tuolloin arvossa pidetyille tsaarinajan poliittisille vangeille ja heidän perheilleen. Kyseessä oli yksi Leningradin ensimmäisistä kommuunitaloista, joiden tarkoituksena oli kehittää uutta yhteisöllistä asuintapaa. Asukkaiden etuoikeutettua asemaa heijastaa talon loistava sijainti Nevalle avautuvalla Kolminaisuuden aukiolla (tuolloin Vallankumousaukio).


title: Poliittisten rangaistusvankien talo

text: Talo koostuu kolmesta kuusi- ja seitsemänkerroksisesta siivestä. Erikokoisia perheasuntoja sisältävän päärakennuksen julkisivu avautuu aukiolle ja kapea pääty Nevalle. Kahden sivurakennuksen käytävien varrelle sijoitetut kaksiot on suunnattu etelään. Pohjakerroksessa sijaitsivat vankileiri- ja karkotusmuseo, elokuva- ja juhlasali, ruokala, lastentarha ja koneellinen pesula. Kattotasanne oli tarkoitettu auringonottoa varten. Asunnoista puuttuivat keittiöt, joita korvasivat valmiiden aterioiden lämmittämiseen tarkoitetut sähkökaapit. Sen sijaan niissä oli 1930-luvulla harvinainen lämmin vesi ja kylpyhuoneet.


title: Poliittisten rangaistusvankien talo

text: Mallitalon tarkoituksena oli todistaa valtaapitävien vallankumousliikkeen veteraaneja kohtaan osoittamasta huolenpidosta. Kohtalon ivaa on, että suurin osa asukkaista joutui pian Stalinin vainojen kohteeksi. Entisten poliittisten vankien yhdistys lakkautettiin kesäkuussa 1935 ja talon 144 huoneistosta karkotettiin 132 perhettä. Vainoissa menehtyi 54 talon asukasta.


title: Poliittisten rangaistusvankien talo

text: Talon ulkonäkö on säilynyt lähes ennallaan, vaikka sen ympäristö ja sisätilat ovat muuttuneet. Epäsymmetrisen komposition dynamiikka näkyy selvimmin päärakennuksessa, joka koostuu kahdesta toisiinsa liittyvästä erikorkuisesta osasta. Julkisten tilojen lasitus luo illuusion tyhjän päällä leijuvasta massasta. Pohjoispäätyä keventää Simonoville tyypillinen puolisylinteri. Rakennukselle antavat ilmeikkyyttä myös terassit ja lukuisat parvekkeet.


title: Poliittisten rangaistusvankien talo

text: Poliittisten rangaistusvankien talon osoite on Troitskaja ploštšad 1. Lähin metroasema on Gorkovskaja. Vuonna 1990 talon vieressä sijaitsevalle aukiolle pystytettiin poliittisten vainojen uhreille omistettu muistokivi (ns. ”Solovetskin kivi”).


title: I’m Here

text: I’m Here on suomalaisen jazzmuusikko Edward Vesalan sooloalbumi vuodelta 1973. Vesala on säveltänyt ja sovittanut kaikki kappaleet sekä soittanut kaikki soittimet. Levyn kannen on piirtänyt hänen tyttärensä Mari Vesala.


title: Andrzej Błasik

text: Andrzej Błasik (s. 11. syyskuuta 1962 Czeladź, Puola – 10. huhtikuuta 2010 Smolensk, Venäjä) oli puolalainen sotilashenkilö ja Puolan ilmavoimien komentaja. Sotilasarvoltaan Błasik oli kenraaliluutnantti ja hänet nimettiin ilmavoimien komentajaksi elokuussa 2007. Błasik oli myös kokenut lentäjä ja hänellä oli noin 1 300 tuntia lentokokemusta PZL-Mielec Lim-6-, PZL TS-11 Iskra- ja Suhoi Su-17-suihkukoneiden ohjaajana toimimisesta.


title: Andrzej Błasik

text: Błasik menehtyi 10. huhtikuuta 2010 lento-onnettomuudessa matkalla toisen maailmansodan aikana tapahtuneen Katynin joukkomurhan 70-vuotismuistojuhlaan. Onnettomuudessa kuoli myös Puolan presidentti Lech Kaczyński sekä kymmeniä muita maan johtohenkilöitä. Błasik oli naimisissa ja hänellä oli kaksi lasta.


title: Andrzej Karweta

text: Andrzej Karweta (s. 11. kesäkuuta 1958 Jeleń kylä, Jaworzno, Puola – 10. huhtikuuta 2010 Smolensk, Venäjä) oli puolalainen sotilashenkilö ja Puolan merivoimien komentaja. Karweta valmistui Puolan laivastoakatemiasta vuonna 1982 ja sotilasarvoltaan hän oli vara-amiraali. Karweta nimettiin merivoimien komentajaksi marraskuussa 2007.


title: Andrzej Karweta

text: Karweta menehtyi 10. huhtikuuta 2010 lento-onnettomuudessa matkalla toisen maailmansodan aikana tapahtuneen Katynin joukkomurhan 70-vuotismuistojuhlaan. Onnettomuudessa kuoli myös Puolan presidentti Lech Kaczyński sekä lukuisia muita maan johtohenkilöitä.


title: Talviparalympialaiset 1976

text: Talviparalympialaiset 1976 järjestettiin Örnsköldsvikissä Ruotsissa 21.–28. helmikuuta. Kisoissa kilpailtiin alppihiihdossa ja pohjoismaisissa hiihtolajeissa. Kisoissa kilpailivat amputoidut ja näkövammaiset. Näytöslajina oli jääkelkkakilpailu. Kisoihin otti osaa 53 kilpailijaa 16 maasta.


title: Magdalena-sisaret

text: Magdalena-sisaret () on Peter Mullanin käsikirjoittama ja ohjaama elokuva vuodelta 2002. Elokuva kertoo teini-ikäisistä tytöistä, jotka lähetetään katolisten nunnien ylläpitämiin Magdalena-luostareihin.


title: Blood on the Dance Floor

text: Blood on the Dancefloor on Michael Jacksonin ensimmäinen single, joka julkaistiin -albumilta vuonna 1997.


title: Blood on the Dance Floor

text: UK single 1


title: Blood on the Dance Floor

text: UK single 2


title: Blood on the Dance Floor

text: US Single


title: Blood on the Dance Floor

text: EU Single


title: Blood on the Dance Floor

text: Visionary Single


title: Esko Peltonen

text: Esko Peltonen (6. kesäkuuta 1908 Helsinki – 11. heinäkuuta 2005 Lappeenranta) oli suomalainen virkamies. Hän toimi Lappeenrannan kaupunginjohtajana ja Kymen läänin maaherrana.


title: Esko Peltonen

text: Peltonen oli koulutukseltaan juristi ja hän sai varatuomarin arvonimen vuonna 1940. Hän työskenteli lähes koko 1950-luvun Savonlinnan kaupunginsihteerinä, mitä ennen hän toimi muun muassa asianajajana samassa kaupungissa sekä Helsingin Sanomien oikaisulukijana ja urheiluavustajana. Vuonna 1959 hän siirtyi Lappeenrannan kaupunginjohtajaksi, jona hän toimi kuuden vuoden ajan. Tämän jälkeen, vuodesta 1965 alkaen, hän toimi Kymen läänin maaherrana, kunnes jäi eläkkeelle vuonna 1975.


title: Esko Peltonen

text: Peltonen muutti eläkkeelle siirtymisensä jälkeen Kouvolasta, Kymen läänin pääkaupungista, takaisin Lappeenrantaan. Eläkevuosinaan hän muun muassa osallistui aktiivisesti Sydäntautiliiton toimintaan. Hän oli kuollessaan 97-vuotias.


title: Esko Peltonen

text: Yleisurheilijana Peltonen saavutti 110 metrin aitajuoksussa SM-pronssia vuosina 1928 ja 1932 sekä sijoittui SM-kisoissa 400 metrin aitajuoksussa neljänneksi vuosina 1929 ja 1931.


title: Mascarenotus

text: Mascarenotus on pöllöjen heimoon kuuluva lintusuku. Kaikki siihen kuuluneet kolme lajia ovat kuolleet sukupuuttoon. Ne olivat Intian valtamerellä sijaitsevien Maskareenien saarten endeemisiä lajeja. Lajien häviämisen syinä olivat metsästys, metsien väheneminen ja vieraslajien, kuten sikojen, harjoittama saalistus.


title: Why (3T:n kappale)

text: ”Why” on 3T-yhtyeen kappale, jonka on kirjoittanut Babyface ja tuottanut Michael Jackson, joka myös featuroi kappaleessa. Kappale oli alun perin tarkoitettu Jacksonin vuoden 1995 "HIStory"-albumille, mutta hän päätti antaa kappaleen veljenpojilleen.


title: Evenes

text: Evenes () on Nordlandin läänissä Norjassa sijaitseva hieman yli tuhannen asukkaan kunta. Se erotettiin Ofotenin kunnasta 1. tammikuuta 1884 omaksi kunnakseen, josta Ballangen erotettiin 1. heinäkuuta 1925. Kunta on saanut nimensä vanhan Evenesin maatilan mukaan. Nimen alkuosa on luultavasti genetiivimuoto miehen nimestä "Øyvindr" ja loppuosa "nes" tarkoittaen niemekettä.


title: Evenes

text: Kunnan uusi vaakuna myönnettiin 12. tammikuuta 1990. Siihen kuvattu vanha pyörä symboloi Evenesiä viestinnän ja liikenteen keskuksena.


title: Evenes

text: Noin 70% Evenesistä on alle 300 metrin korkeudella merenpinnasta, mutta kunnan keskustaajaman Bogenin pohjois- ja itäpuolella on vuoria, jotka kohoavat jopa yli kilometrin korkeuteen merenpinnasta. Tammikuussa 2013 tehdyn väestönlaskennan mukaan Evenesin kunnassa oli 1 376 asukasta.


title: Evenes

text: Evenesin noin vuonna 1250 rakennettu kirkko oli Ofotenin ensimmäinen. Alkuperäinen ja sen jälkeen rakennettu kirkko ovat tuhoutuneet tulipalossa. Nykyinen puukirkko on peräisin 1800-luvulta.


title: Evenes

text: Liland toimi aiemmin koko Ofotjordin kaupallisena keskuksena ennen kuin Narvikista tuli kauppa- ja teollisuuskeskus 1900-luvun alussa.


title: Evenes

text:
Evenes sijaitsee Ofotfjord-vuonon pohjoisrannalla, rajoittuen pohjoisessa Tromssan lääniin, idässä Narvikiin ja lännessä Tjeldsundiin. Sen länsiosassa (Lilandissa ja Evenesissä) on alankoa, kun taas idässä (Bogenissa) vuoret kohoavat lähes suoraan vuonosta. Korkein vuori on Lilletinden (1137 m), jolle voi kiivetä jopa ilman kiipeilyvarusteita.
Ajettaessa Evenesin läpi kulkevaa E10:tä, kenties huomattavin vuori on jyrkkä Niingen (1090 m), joka sijaitsee Bogenista itään. Bogenin kylän vieressä oleva meromiktinen järvi Strandvatnet on vuorien ympäröimä. Monissa Evenesin järvissä on taimenia.


title: Evenes

text: Korkealla vuorilla sijaitseva järvi Niingsvatnet on Evenesin ja Skånlandin rajalla.


title: Evenes

text: Evenesin länsiosassa sijaitsee suuri luola Trollkirka.


title: Evenes

text: Suurin osa kunnan asukkaista työskentelee palveluammateissa. Harstad-Narvik-lentoasema sijaitsee läntisessä Evenesissä. Sieltä on päivittäisiä lentoja Osloon, Trondheimiin, Bodøhön ja Tromssaan, sekä tilauslentoja Etelä-Eurooppaan. Norjan ilmavoimilla on merkittävä tukikohta Evenesissä, mutta se suljettiin Kylmän sodan päättymisen jälkeen, tosin NATO käyttää sitä edelleen talviharjoituksissaan.


title: Pegasos (potilastietojärjestelmä)

text: Pegasos on CGI:n (ent. WM-data) kehittämä ja ylläpitämä potilastietojärjestelmä. Järjestelmä sisältää useita eri toiminteita, kuten ajanvarauksen, yhteydenoton, neuvonnan, tulospostin sekä sähköisen sairauskertomuksen. Potilaan nimi- ja osoitetiedot (sekä ammatti, mikäli se on väestörekisterin tiedossa) järjestelmä saa suoraan Väestörekisterikeskuksesta, joten ne ovat aina ajan tasalla. Mikäli potilas on turvakiellossa, kuka tahansa järjestelmän käyttäjä ei voi saada hänen osoitetietojaan. Järjestelmään voidaan tallentaa potilaasta muitakin tietoja näiden lisäksi, kuten puhelinnumero ja mahdollinen kerrostalon rappukäytävän ulko-oven avaamiseen tarvittava ns. ovikoodi.


title: Pegasos (potilastietojärjestelmä)

text: Pegasos on vuosien varrella saanut osakseen kritiikkiä mm. hitaudesta. Toimintaa onkin useissa käyttöpaikoissa saatu huomattavasti nopeammaksi käyttämällä Pegasosta Citrixin avulla, joka huolehtii ikkunoinnista. Kun Pegasosta käytetään Citrixin kautta, ohjelma suoritetaan palvelimessa, eikä työaseman resursseilla juurikaan ole merkitystä. Tämä mahdollistaa potilastietojärjestelmän käyttämisen myös niissä työasemissa joiden resurssit eivät riitä client version suorittamiseen. Ohjelmaa käyttävät useat Suomen kaupungit ja kunnat terveyskeskuksissa ja sairaaloissa.


title: Pegasos (potilastietojärjestelmä)

text: Lääkärilehden tekemässä tutkimuksessa keskeisistä potilastietojärjestelmistä Pegasos sai lääkäreiltä kaikkein kehnoimman arvosanan.


title: Suojeluvarikko

text: Suojeluvarikko (lyhenne SluV) oli puolustusvoimien varikko, joka vastasi suojelumateriaalialan materiaalin hankinnasta, varastoinnista, huollosta ja joukoille jakamisesta. Varikolla oli myös valmistustoimintaa. Lopullisessa muodossaan varikko aloitti toimintansa 1960-luvun lopulla.


title: Suojeluvarikko

text: Suojeluvarikko sijaitsi Jyväskylän kaupungissa Vaajakosken Kanavuoressa louhittuna useaan kerrokseen, kattaen 13 000 m², noin 200 metriä korkean samannimisen vuoren sisään.


title: Suojeluvarikko

text: Vuonna 1949 Asevarikko-osasto 2 muutti Haajajärveltä Kanavuoreen, jolloin luolastossa alettiin varastoida pääasiassa jalkaväen aseita ja ampumatarvikkeita. 1950-luvulla luolastossa varastoitiin myös kauppa- ja teollisuusministeriön varmuusvarastointimateriaalia ja linnoituskalustoa.


title: Suojeluvarikko

text: Suojeluvälinevarikko-osasto-nimellä toimivat osat muuttivat Jyväskylän Seppälänkankaan tiloista Kanavuoreen vuonna 1966. Esikunta-alue valmistui pari vuotta myöhemmin. Myöhemmin myös panssarivaunuhuoltotoiminnot siirtyivät Kangaslammen kaupunginosasta Kanavuoreen. Luolaston ja henkilökunnan asuntojen keskuslämmitys toimi 70-luvun lopulle saakka haloilla.


title: Suojeluvarikko

text: Varikon edelliset nimet olivat:Suojeluvarikko yhdistettiin vuoden 2004 alussa Lievestuoreen Varikkoon (LieV), joka puolestaan siirtyi Kouvolassa sijaitsevan Itä-Suomen Huoltorykmentin alaisuuteen 1.1.2008. Varikon toiminnot säilyivät kuitenkin fyysisesti Lievestuoreella ja työntekijät siirtyivät Millog Oy:n palvelukseen. Millogin Lievestuoreen toimipisteen toimiala kattaa suojelualan lisäksi myös optroniikan.


title: Suojeluvarikko

text: Varikon johdossa ovat päällikköinä palvelleet mm.:Näistä kapteeni Mauri Salminen palveli Teknillisen Varikon Suojeluvarikko-osaston johdossa vuodesta 1968 lukien.


title: Fauske

text: Fauske on Norjan kunta ja sen keskustaajamana toimiva samanniminen kaupunki Nordlandin läänissä. Se sijaitsee Saltenin alueen sisäosissa rajoittuen lännessä Bodøn kuntaan, etelässä Saltdaliin ja Skjerstadfjordeniin, Sørfoldiin pohjoisessa ja idässä Ruotsiin. Tammikuussa 2013 tehdyn väestönlaskennan mukaan Fausken kunnassa oli 9 513 asukasta.


title: Fauske

text: Sulitjelman kaivokset ovat Fausken kunnan talouden kannalta erittäin merkittäviä. Kunnan alueella sijaitsee useita marmorilouhoksia ja sieltä louhittua marmoria on käytetty muun muassa New Yorkissa sijaitsevassa Yhdistyneiden kansakuntien päämajassa.


title: O dwóch takich, co ukradli księżyc

text: O dwóch takich, co ukradli księżyc () on puolalainen vuonna 1962 valmistunut lastenelokuva, joka perustuu kirjailija Kornel Makuszyńskin samannimiseen kirjaan.


title: O dwóch takich, co ukradli księżyc

text: Elokuvan pääosassa olivat kaksoisveljekset Jarosław ja Lech Kaczyński, jotka myöhemmin tunnettiin Puolan politiikan merkittävinä henkilöinä.


title: Flakstad

text: Flakstad on Norjan kunta Lofoottien länsiosassa. Se koostuu Flakstadøyn saaresta ja Moskenesøyn saaren pohjoisosasta. Kunnan nimen alkuperä on epävarma, mutta sen ajatellaan juontavan juurensa sanasta "flag", joka tarkoittaa vuorenseinämää. Kunnan läpi kulkee E10-tie, aina Å:n kylään saakka. Kunnan asukkaista suurin osa on Lofoottien ulkoreunalla, muun muassa Rambergin ja Fredvangin kalastajakylissä. Vestfjordenin puolella sijaitsevat Sundin, Neslandin ja Nusfjordin kylät.


title: Flakstad

text: Tammikuussa 2013 tehdyn väestönlaskennan mukaan Flakstadin kunnassa oli 1 376 asukasta.


title: Flakstad

text: Flakstadin kunnan asukkaat saavat pääosin elantonsa kalastuksesta. Kunnan alueella onkin useita kalankasvatuslaitoksia ja pieniä venekuntia, jotka pyytävät kalaa myyntiin. Flakstadissa on myös jonkin verran maataloutta, lähinnä naudan ja lampaiden kasvatusta.


title: Talviparalympialaiset 1980

text:
Talviparalympialaiset 1980 järjestettiin Geilossa Norjassa 1.–7. helmikuuta 1980. 299 urheilijaa 18 maasta osallistui kisoihin. Geilossa järjestetyt kisat olivat kaikkien aikojen toiset järjestetyt talviparalympialaiset. Urheilijat edustivat kaikkia vammaluokkia. Kisoissa kisattiin murtomaahiihdossa ja alppihiihdossa, minkä lisäksi uutena lajina kisailtiin kelkkailussa. Näytöslajina oli mäkikelkkailu. Naiset kilpailivat 100 metrin, 500 metrin ja 800 metrin matkoilla, miehet matkoissa yli 100 metriä, 500 metriä tai 1500 metriä.
Parhaiten kisoissa menestyi isäntämaa Norja, joka keräsi kaikkiaan 54 mitalia (23 kultaa, 21 hopeaa ja 10 pronssia). Toiseksi mitalitilastossa sijoittui Suomi 34 mitalilla ja kolmanneksi Itävalta 22 mitalilla.


title: Eerik Semlek

text: Eerik Semlek (s. 6. huhtikuuta 1968 Tallinna) on virolainen säveltäjä ja musiikinopettaja.


title: Eerik Semlek

text: Hän valmistui Tallinnan Konservatoriosta musiikin teorian alalta (opettajana isä Leo Semlek) sekä Viron Musiikkiakatemiasta sävellyksen alalta Eino Tambergin oppilaana v.1993. Vuodesta 1990 asunut Suomessa. Toimii pianonsoiton opettajana ja pianonvirittäjänä Helsingissä.


title: Eerik Semlek

text: Eerik Semlek on säveltänyt musiikin lyhytbalettiin "Lintu" (1987), "In principio erat" orkesterille (1993), kuorolaulut "Laulupalvelus" (R.Tagore), "Tuulenhiljaisuus" (A.Suuman), "Odotan Jumalaa" sopraanolle, sekakuorolle ja uruille (2004), sarja kvintetolle (1987), pianokappaleet "Retro-flecto" (1987), "Valkoinen tahto" (1988) ja "Rakkaudellasi Luoja" (1999) tenorille ja uruille.


title: Eerik Semlek

text:
Voitti Viron radion lastenlaulujen kilpailun vuonna 1987 "Kivikuninkaantarina" Ellen Niitin tekstille säveltämällä laulullaan.
Rauno Remmen kanssa luonut musiikkia projekti "Grotest" kanssa. Sävellyksiä ilmestynyt mm. "Kuldar Sinkin, Eerik Semlekin, Urmas Lattikaksen kuoronlaulut" kirjassa.


title: Helena Rissanen

text: Helena Rissanen (s. 1949 Nilsiä) on suomalainen poliitikko ja ammattiyhdistysjohtaja. Hän on toiminut vuodesta 2010 Pirkkalan pormestarina.


title: Helena Rissanen

text: Rissanen, puoluetaustaltaan sosialidemokraatti, on toiminut Pirkkalan kunnanvaltuuston jäsenenä vuodesta 1985. Vuosina 1989–1995 ja 2009–2010 hän toimi kunnanvaltuuston puheenjohtajana. Huhtikuussa 2010 Pirkkalan kunnanvaltuusto valitsi hänet yksimielisesti kunnan pormestariksi. Hän seurasi tehtävässä erotettua Antero Saksalaa. Rissanen on toiminut poliittisella urallaan myös SDP:n puoluevaltuuston varapuheenjohtajana vuosina 1987–1999.


title: Helena Rissanen

text: Ammattiyhdistysvaikuttajana Rissanen on toiminut Suomen Teollisuustoimihenkilöiden Liiton (STL) puheenjohtajana vuosina 1993–2001 ja STL:n ja kolmen muun ammattiliiton fuusioiduttua Toimihenkilöunionin (TU) toisena puheenjohtajana vuosina 2001–2005. Vuodesta 2005 vuoteen 2010 hän työskenteli TU:n johtajana, vastuualueinaan järjestötoiminta, jäsenpalvelut, koulutus ja henkilöstöasiat. Vuonna 2005, kun Ilkka Joenpalo jäi eläkkeelle, hän myös pyrki TU:n puheenjohtajaksi, mutta puheenjohtajavaalin voitti Antti Rinne äänin 258–235.


title: Helena Rissanen

text: Ennen siirtymistään STL:n johtoon Rissanen työskenteli lähes kahdenkymmenen vuoden ajan, vuoteen 1993, Valmetin tehtaalla Tampereella, viimeiset kymmenen vuotta ostajana. Hän toimi myös tehtaan toimihenkilöiden luottamusmiehenä.


title: Helena Rissanen

text: Rissanen on naimisissa ja hänellä on kaksi poikaa.


title: Tapanilan kirkko

text: Tapanilan kirkko on 22. syyskuuta 1957 käyttöön vihitty, arkkitehti Pehr Björkvalin suunnittelema kirkkorakennus Helsingin Tapanilassa. Se on Malmin seurakunnan vanhin kirkko.


title: Tapanilan kirkko

text: Kirkkosaliin mahtuu 200 henkeä ja seurakuntasali soveltuu 30 henkilön ruokailutilaisuuksiin. Kirkon 11-äänikertaiset urut ovat dresdeniläisen urkutehtaan Jehmlich Orgelbaun vuonna 1958 rakentamat.


title: Tapanilan kirkko

text: 1900-luvun ensimmäisinä vuosina alettiin muun muassa nykyistä Tapanilaa rakentaa ja asuttaa. Lähin kirkko oli silloinen Helsingin pitäjän kirkko. Vuonna 1923 kirkonmies Sigfrid Sirenius antoi teologian ylioppilaille kehotuksen aloittaa hengellistä toimintaa Helsingin ympäristössä. Muun muassa Tapanilassa aloitettiin toiminta, ylioppilas Viljo Routanen piti ensimmäisen jumalanpalveluksen 28. lokakuuta 1923 Tapanilan kansakoululla ja siitä lähtien niitä pyrittiin pitämään joka toinen sunnuntai.


title: Tapanilan kirkko

text: Vuonna 1924 aloitti pikkukirkkoyhdistyksen ompeluseura toimintansa ja vähitellen alettiin kartuttaa omaa pankkitiliä. Ompeluseuran tähtäimessä oli kirkkotontin hankkiminen. Helsingin pitäjän kirkko tuntui olevan hankalan matkan päässä ja alkoi viritä ajatus oman kirkon ja työkeskuksen rakentamisesta. Miehetkin tulivat mukaan toimintaan ja pastori F.E. Liljan johdolla perustettiin Tapanilan kirkon kannatusyhdistys 22. syyskuuta 1929. Vuonna 1932 rouva Wilhelmiina Nikander tarjosi omistamastaan maasta 3 000 neliömetriä 45 000 markan hintaan kirkkorakennuksen tontiksi. Tontilla järjestettiin myyjäisiä ja hengellisiä tilaisuuksia, joilla kasvatettiin kirkkorahastoa.


title: Tapanilan kirkko

text: Vuonna 1947 Mannerheimin Lastensuojeluliitto esitti seurakunnalle yhteistyötä. Teetettiin jopa kahdet erilaiset piirustukset yhteisestä rakennuksesta, mutta hanke kuitenkin raukesi. 1950 yritettiin uudelleen, Tapanilan kirkon kannatusyhdistyksen puheenjohtajan, opettaja K.J. Läntisen aloitteesta tilattiin piirustukset ja kustannusarvio kirkkoa ja seurakuntataloa varten. Rahavarojen puutteessa tämäkin hanke raukesi.


title: Tapanilan kirkko

text: Valtioneuvoston pätöksellä 6. helmikuuta 1952 Helsingin kaupunkiin kuuluvasta ns. liitosalueesta muodostettiin Helsingin seurakuntiin kuuluvaksi 1953 alusta kaksi uutta yksikielistä seurakuntaa: suomenkielinen ja ruotsinkielinen Malmin seurakunta. Seuraavan vuoden lopulla Helsingin seurakunnat asetti Malmin seurakuntien rakennustoimikunnan, jonka tuli kiinteistöneuvos Huugo Vasaran johdolla suunnitella kirkollisten työkeskusten rakentaminen. Toivo kirkosta virisi uudestaan ja Tapanilan kirkonkannatusyhdistys lahjoitti tontin Helsingin seurakunnille 31.1.1955 sillä edellytyksellä, että sille rakennetaan “kirkko- ja seurakunnallinen työkeskus”.


title: Tapanilan kirkko

text: Arkkitehdiksi valittiin Pehr Björkval ja rakennusmestarina toimi Felix Heikkilä, molemmat tapanilalaisia. Nyt työt lähtivät ripeästi liikkeelle. 21. marraskuuta 1956 aloitettiin kaivaustyöt kirkkotontilla; 20. tammikuuta 1957 oli peruskiven muuraus; 8. huhtikuuta 1957 harjannostajaiset ; 22. syyskuuta 1957 Tapanilan kirkko vihittiin käyttöön.


title: Tapanilan kirkko

text: Vihkiäisissä oli paikalla yli tuhat ihmistä. Piispa E.G.Gulin toimitti vihkimisen, kutsuvieraitten joukossa oli tasavallan presidentti Urho Kekkonen rouvineen. Kirkko sai vihkimistilaisuudessa lahjoituksena kirkonkellon, ehtoollisastiat sekä muita kirkossa tarpeellisia tavaroita.


title: Tapanilan kirkko

text: Kirkolla oli jumalanpalvelusten ohella paljon muutakin toimintaa jo alusta lähtien mm. Erilaisia kerhoja ja piirejä, lähetystoimintaa, lasten- ja nuorisotoimintaa. Kirkolla toimi myös päiväkerho, josta myöhemmin tuli päiväkoti Tuikku. Tapanilan setlementti järjesti myös monenlaista ohjelmaa kirkolla.


title: Tapanilan kirkko

text: 1970-luvulle tultaessa melko huokealla rakennettussa kirkkossa alkoi ilmetä remontin tarvetta, mutta remontteja lykättiin kunnes pelkkä pintaremontti ei enää riittänyt. 1986 tehtiin hulppeat piirustukset jota sisälsivät mm. voimistelusalin muuttamisen seurakuntasaliksi. Orastava laman alla kallis suunnitelma kuitenkin hylättiin. Vuonna 1994 valmistuivat uudet suunnitelmat, joissa ahkerassa käytössä ollut voimistelusali päätettiin säilyttää ja seurakuntasalille saatiin tilat muita tiloja järjestelemällä. Kirkko remontoitiin kokonaan 1995 ja kalusteet uusittiin lähes kauttaaltaan.


title: Tapanilan kirkko

text: Remontinkin jälkeen toiminta kirkolla on jatkunut vilkkaana, partiolaiset ovat saanet käyttöönsä kolon ja kirkolla toimii päivä- ja iltapäiväkerho.


title: Talviparalympialaiset 1984

text: Talviparalympialaiset 1984 järjestettiin 14.–20. tammikuuta 1984 Innsbruckissa Itävallassa. Kisoihin osallistui 419 urheilijaa 22 maasta. Innsbruckin kisat olivat avoinna myös CP-vammaisille. Kisojen mitalitilaston voitti isäntämaa Itävalta, Suomi oli toinen ja Norja kolmas.


title: CFO

text: CFO (englanniksi chief financial officer) on yrityksen talousasioista vastaava henkilö, jonka suomenkielinen vastine on talousjohtaja tai talouspäällikkö.


title: Tachiagare Nippon

text:
Tachiagare Nippon (, ”nouse ylös Japani”, ) oli kansalliskonservatiivinen puolue Japanissa. Puolueen perusti viisi japanilaista poliitikkoa, neljä entistä liberaalidemokraattia ja yksi sitoutumaton. Puolueen nimen keksi Tokion pormestari Shintarō Ishihara. Puolue oli ideologialtaan kansalliskonservatiivinen. Vuonna 2012
puolue yhdistettiin restaurointipuolueeseen.


title: José Ortiz

text: José Ortiz Bernal (s. 4. elokuuta 1977 Almería, Espanja) on espanjalainen jalkapalloilija. Hän on pelipaikaltaan hyökkääjä.


title: José Ortiz

text: Ortiz siirtyi Almeríaan vuonna 1998. Kauden 1999–2000 hän pelasi italialaisessa Ravenna Calciossa, jonka jälkeen palasi kotikaupunkiinsa.


title: José Ortiz

text: Palattuaansa Almeríaan joukkue nousi Segunda Divisióniin vuonna 2002. Hän teki seuraavalla kaudella 2002–2003 maan toiseksi korkeimmalla sarjatasolla viisi maalia. Hän on pelannut jokaisella Espanjan sarjatasolla, alkaen Tercera Divisiónista.


title: José Ortiz

text: Kaudella 2006–2007 Ortiz oli joukkueensa kapteeni ja kuului kiistatta avauskokoonpanoon. Hän oli kauden päätteeksi Almeríaan kolmanneksi paras maalintekijä, kun joukkue nousi ensi kertaa historiassaan maan pääsarjaan Primera Divisióniin. Ensimmäisellä kaudellaan pääsarjassa hän pelasi 24 ottelua ja teki niissä 10 maalia.


title: José Ortiz

text: 3. tammikuuta 2010 Ortiz ehti olla kentällä viisi minuuttia, kun hän onnistui maalinteossa naapuriseura Xereziä vastaan. Ottelu päättyi Almerían tärkeään 1–0-voittoon, joukkue oli juuri antanut potkut meksikolaisvalmentajalleen Hugo Sánchezille.


title: José Ortiz

text: Kausina 2007–2009 pelatessaan Almeríassa José Ortiz oli yksi kolmesta pelaajasta, joiden toinen sukunimistä oli Ortiz. Kaksi muuta pelaaja olivat Mané ja Juanma Ortiz.


title: Fort Fitzgerald

text: Fort Fitzgerald (joissain yhteyksissä myös Fitzgerald) on noin 10 asukkaan (2008) taajama Kanadassa, Albertan provinssissa, Wood Buffalon kunnassa. Fitzgerald sijaitsee kunnan pohjoisosassa, noin 25 kilometriä etelään Luoteisterritorioista. Alueelle johtaa Luoteisterritorion Fort Smithin kaupungista ympäri vuoden käytössä oleva maantie ja talvisin käytössä oleva talvitie, joka jatkuu 200 kilometrin päässä etelässä sijaitsevaan Fort Chipewyaniin ja edelleen Fort McMurrayhyn. Kylän alkuperäinen nimi oli "Smith Landing", joka kuitenkin muutettiin vuonna 1915 Kanadan ratsupoliisin tarkastajan, Francis Joseph Fitzgeraldin (1867–1911) kunniaksi.


title: Fort Fitzgerald

text: Ennen eurooppalaisten saapumista paikalliset chippewa-intiaanit vierailivat ja leiriytyivät alueella sekä joidenkin lähteiden mukaan pitivät aluetta hengellisesti merkittävänä paikkana. 1900-luvun alussa alueelle saapuivat ensimmäiset eurooppalaiset turkiskauppiaat, jotka kuitenkin majoittuivat telttoihin ja rakensivat ainoastaan joitain varastorakennuksia. 1940-luvun puolivälin vaiheilla aluetta alettiin kehittämään voimakkaammin, kun se nousi yhdeksi Luoteisterritorioiden ja Albertan tärkeimmistä Hudson's Bay Companyn turkiskauppa-asemista. Alueen väkiluku kasvoi voimakkaasti, ja se saavutti lähes kaupungin mittasuhteet. Samoihin aikoihin Luoteisterritorihin perustettiin Fort Smithin kaupunki, jonne toiminta Fitzgeraldista siirtyi vuosien saatossa. Fort Smithiin perustetun sairaalan ja sen terveydenhuoltopalveluiden seurauksena kylän väkiluku laski voimakkasti muuttoliikkeen kiihtyessä entisestään. Vuonna 2008 asuinalueen väkiluku on enää noin 10 asukasta.


title: Polkabilly Rebels

text: Polkabilly Rebels on J. Karjalaisen vuonna 2010 julkaistu studioalbumi. Albumi on Karjalaisen amerikansuomalaisia lauluja sisältävän levytrilogian, josta ovat aiemmin ilmestyneet "Lännen-Jukka" (2006) ja "Paratiisin pojat" (2008), viimeinen osa.


title: Polkabilly Rebels

text: Albumilla soittavat artistin itsensä lisäksi haitaristi Veli-Matti Järvenpää, sähkökitaristi Tommi Viksten ja kontrabasisti Mitja Tuurala. Karjalainen yhtyeineen versioi albumilla muun muassa neljää Jenny ”Jingo” Viitalan aiemmin äänittämää kappaletta. "Polkabilly Rebels" nousi julkaisuviikollaan (viikolla 14/2010) Suomen virallisen albumilistan kärkeen.Lähde:


title: The Very Best of Uriah Heep

text: The Very Best of Uriah Heep on Uriah Heep -yhtyeen helmikuussa 2006 julkaistu kokoelma-albumi, joka sisältää vuosina 1969–1989 äänitettyä materiaalia.


title: Vedomosti

text: Vedomosti (, ”Tiedonantoja”) oli Venäjän ensimmäinen sanomalehti. Sen ensimmäinen numero ilmestyi Pietari I:n määräyksestä 16. joulukuuta 1702. Lehden nimi vaihteli. Välillä se oli "Rossijskije vedomosti" (”Venäjän tiedonantoja”), "Vedomosti o vojennyh i inyh delah" (”Tiedonantoja sota- ja muista asioista”) ym. Toukokuuhun 1711 saakka lehti ilmestyi Moskovassa ja sen jälkeen vuorotellen Moskovassa ja Pietarissa. Lehdessä julkaistiin uutisia Venäjän armeijan ja laivaston saavuttamista voitoista, tietoja teollisuuden, kaupan ja sivistyksen kehityksestä sekä ulkomaanuutisia. Pietari I osallistui henkilökohtaisesti aineiston toimittamiseen. Vuonna 1728 lehden korvasi Venäjän tiedeakatemian julkaisema "Sankt-Peterburgskije vedomosti" (”Pietarin tiedonantoja”).


title: Vedomosti

text: Nykyään Pietarissa ilmestyvä sanomalehti "Sankt-Peterburgskije vedomosti" (entinen "Leningradskaja pravda") pitää itseään "Vedomostin" ja lokakuun vallankumousta edeltäneen "Sankt-Peterburgskije vedomostin" perinteen jatkajana. Moskovassa ilmestyy vuonna 1999 perustettu "Vedomosti"-niminen talouslehti.


title: Leningradskaja pravda

text: Leningradskaja pravda (, ”Leningradin totuus”) oli Leningradissa ilmestynyt NKP:n Leningradin kaupunki- ja aluekomitean sekä Leningradin kaupunki- ja alueneuvoston julkaisema päivälehti.


title: Leningradskaja pravda

text: 21. maaliskuuta 1918, kommunistipuolueen keskuskomitean ja neuvostohallituksen muutettua Moskovaan, Pietarissa ilmestymistään jatkaneen "Pravda"-lehden nimiön yläpuolelle ilmestyi ensimmäistä kertaa pienellä painettu sana "Petrogradskaja". Maaliskuun loppuun mennessä syntyi uusi lehti "Petrogradskaja pravda" (”Pietarin totuus”), joka 30. tammikuuta 1924 sai nimen "Leningradskaja pravda". Maaliskuussa 1939 siihen yhdistettiin vuodesta 1918 lähtien julkaistu "Krasnaja gazeta" -sanomalehti. Leningradskaja pravda ilmestyi yhtä päivää lukuun ottamatta koko Leningradin piirityksen ajan. Vuonna 1957 se palkittiin Leninin kunniamerkillä. Vuonna 1973 lehden painos oli 580 000 kappaletta.


title: Leningradskaja pravda

text: Vuonna 1991 Leningradskaja pravdan tilalle perustettiin uusi "Sankt-Peterburgskije vedomosti" -niminen sanomalehti.


title: Aleksandr Grin

text: Aleksandr Stepanovitš Grin, oikealta sukunimeltään Grinevski (; 23. elokuuta 1880 Slobodskoi, Vjatkan lääni – 8. heinäkuuta 1932 Staryi Krym) oli venäläinen kirjailija.


title: Aleksandr Grin

text: Aleksandr Grin syntyi Vjatkan lääniin karkotetun puolalaisen virkailijan perheeseen. Koulun jälkeen hän matkusti Odessaan ja kierteli eri puolilla Venäjää. Hän työskenteli matruusina, kalastajana, kullankaivajana ja palveli sotilaana. Armeijassa Grin liittyi sosialistivallankumouksellisiin. Hän levitti vallankumouksellista propagandaa Sevastopolin varuskunnassa, joutui vankilaan ja karkotettiin kahdesti. Vapauduttuaan vuonna 1912 hän asettui Pietariin. Vuonna 1920 Grin kutsuttiin puna-armeijaan, jossa hän sairastui lavantautiin. Maksim Gorki pelasti Pietariin rahattomana ja sairaana joutuneen kirjailijan. Vuonna 1924 Grin muutti Krimille, jossa hän asui Feodosijassa ja Staryi Krymissä.


title: Aleksandr Grin

text: Grinin ensimmäinen kertomuskokoelma ilmestyi vuonna 1908. Hänen luomansa mielikuvitusmaailma "Grinlandia" on täynnä sadunomaisuutta ja uskoa ihmisen hyvyyteen. Kirjailijan romanttiset ja eksoottiset seikkailukertomukset olivat yleisön suosiossa, mutta joutuivat pian kirjallisuuskritiikin hampaisiin. Vuodesta 1956 lähtien niitä julkaistiin jälleen miljoonapainoksina. Yksi tunnetuimmista teoksista on vuonna 1923 ilmestynyt pienoisromaani ”Punaiset purjeet” ("Alyje parusa").


title: Ruotsin taide

text: Ruotsin taide on Ruotsin ja ruotsalaisten taiteilijoiden taidetta. Ruotsin taiteeseen ovat vaikuttaneet eri aikoina monet Länsi-Euroopan maat, kuten Saksa ja Ranska sekä muut Pohjoismaat.


title: Ruotsin taide

text: Kun mannerjää alkoi kivikaudella vetäytyä, etelästä tulevat keräilijä- ja metsästäjäkansat alkoivat asuttaa skandinaavista niemimaata. Tältä ajalta säilyneet merkit taiteesta ovat yksinkertaisia ja kuvastavat ajan materiaaleja. Kivikaudelta on säilynyt paljon muun muassa kalliopiirroksia. Bohuslänissä on yksi maailman suurimmista kalliopiirrosten keskittymistä.


title: Ruotsin taide

text: Pronssikaudella syntyy samantyylinen koristetaide, jota siihen aikaan käytettiin jo Tanskassa. Noin vuonna 400 jaa kehitetään eläinornamentiikka.


title: Ruotsin taide

text: Riimukiviä tehtiin vuosina 200–1130. Riimukivet ovat hyvin tyypillinen pohjoismainen taidemuoto, ja Ruotsista onkin löydetty eniten riimukiviä maailmassa.


title: Ruotsin taide

text: Kristinuskon tulon myötä syntyi ikonografia, joka vakiinnutettiin heti kirkkoihin muun muassa alttarikaappien, krusifiksien ja kiviveistosten muodossa. Gotlannista tuli 1200-luvulla kuvanveistäjien keskus.


title: Ruotsin taide

text: Gotiikka tuli Ruotsiin 1200-luvun loppupuolella. Linköpingin tuomiokirkko edustaa suurimmaksi osaksi englantilaista gotiikkaa ja kirkossa on paljon koristeellisia veistoksia. Monissa tuon ajan töissä näkyy ranskalainen vaikutus, esimerkiksi Öjan kirkon krusifiksit Gotlannissa, ja Eerik Pyhän patsas Roslags-Bron kirkossa Upplandissa.


title: Ruotsin taide

text: Kuvilla kertominen lisääntyi Keski-Ruotsin kirkoissa 1400-luvun loppupuolella muun muassa kirkkomaalari Nils Håkanssonin ja hänen oppilaansa Albertus Pictorin myötä. Aikakauden aiheet olivat useimmiten uskonnollisia tai myyttisiä.


title: Ruotsin taide

text: Bernt Notken veistos "Pyhä Yrjö ja lohikäärme" näiltä ajoilta on Tukholman Suurkirkossa. Saksalaissyntyinen Notke oli yksi keskiaikaisen Pohjois-Euroopan tärkeimpiä taiteilijoita. Tuotteliaan Notken intensiivinen ja ekspressiivinen tyyli vaikutti laajalti. Hän asui ajoittain myös Ruotsissa.


title: Ruotsin taide

text: Ajan maalaustaide tarkoitti Ruotsissa suurimmaksi osaksi ulkomaisten taiteilijoiden maalaamia muotokuvia ruhtinaista. Tyylillisesti aikakausi muistutti renessanssin taidetta.


title: Ruotsin taide

text: Mahtailevuus, loisteliaisuus ja koristeellisuus tekivät esiinmarssinsa 1600-luvun karoliinisen barokin aikaan. Suurvalta-aika – 1600 ja 1700-lukujen ensimmäisinä vuosikymmeninä – oli arkkitehtuurin aikaa. Rakennettiin joukko linnoja, kartanoita ja kirkkoja, esimerkiksi Tukholman linna.


title: Ruotsin taide

text:
Vapauden aika ja kustavilainen aika merkitsivät Ruotsissa suurta kulttuurista elpymistä. Aluksi tyyli edusti rokokoota. Ajan muotokuvamaalarit tekivät ruotsalaisesta maalaustaiteesta kansainvälisesti tunnettua, kun monet taiteilijat lähtivät maasta Eurooppaan. Yksi rokokoon edustajista oli Gustav Lundberg, jonka maalaustyyli määritti pitkän ruotsalaisen muotokuvataiteen tyyliä. Lundberg on edustettuna Pariisin Louvressa samoin kuin kansallismuseossa ja taideakatemiassa Ruotsissa.
Rokokoon jälkeen, noin 1770-luvulla Ruotsissa alkoi kustavilainen aikakausi, jota pidetään ruotsalaisena versiona uusklassismista. Kustavilaisuudessa oli vaikutteita sekä Ranskasta että Englannista.


title: Ruotsin taide

text: Kustaa III:n kuoleman jälkeen ruotsalaisessa taiteessa tuli lyhyt hiljainen kausi. Talonpoikaistyyli kukoisti kuitenkin muun muassa Taalainmaalla ja Helsinglannissa. Siellä valmistettiin taalainmaanhevosia, joissa käytetty tyyli on ns. ”kurpitsamaalausta”, "kurbitsmålning". Se on Taalainmaalta peräisin oleva koristeellinen maalaustyyli.


title: Ruotsin taide

text: Luontokuvien maalaajat vallitsivat 1800-luvun puolen välin tienoilla keulakuvanaan Marcus Larsson. Taiteilijat Egron Lundgren ja Carl Fredrik Hill pyrkivät kuitenkin luomaan uutta. Hilliä pidetään yhtenä Ruotsin eturivin maisemamaalaajana, jonka maisemakuvat kuvaavat hänen persoonaansa. Hänen maalauksensa kuvaavat usein epätoivoa ja pimeyttä. Egron Lundgren kehitti akvarellitaiteen, ja maalasi löydöistään, joita hän teki monilla matkoillaan Euroopassa ja Aasiassa. Tänä aikakautena esiintyi paljon jopa historiamaalauksia, joita tekivät muun muassa Carl Gustav Hellquist ja Gustaf Cederström. August Malmström loi historiallisia ja romanttisia maalauksia sekä kuvitti monia saagoja.


title: Ruotsin taide

text: Voimakkaasta kehityksestä huolimatta ruotsalainen taide oli kansainvälisesti katsottuna lähes olematonta 1800-luvun loppuun asti. Tällöin monia ruotsalaistaiteilijoita alettiin tuntea myös Ruotsin rajojen ulkopuolella. Etenkin 1880-luku ja sitä seuranneet kaksi vuosikymmentä olivat ruotsalaisen taiteen kulta-aikaa. Kenties tunnetuin tämän ajan taiteilijoista on taidemaalari, etsaaja ja kuvanveistäjä Anders Zorn, joka sai ensimmäisen mitalin vuoden 1889 Pariisin maailmannäyttelyssä. Zorn oli erittäin taitava öljyvärimaalari, jonka tyyli oli tarkka mutta vapaa. Jokainen pensselinveto oli usein tärkeä kokonaisuuden kannalta. Anders Zorn maalasi mielellään maisemia sekä ihmisiä ja tunnettu Taalainmaan maalauksistaan. Zornia pidettiin 1800-luvun lopulla yhtenä Euroopan eturivin taidemaalareista, joka maalasi useita sen ajan julkisuuden henkilöiden muotokuvia. Eräitä tunnettuja teoksia ovat "Kärleksnymf" (1883), "En premiär" (1888), "Juhannustanssit" (1897), "President Grover Cleveland" (1899) ja "Badande kullor" (1906). Zornin töitä on Musée d’Orsay -museossa Pariisissa ja USA:n Valkoisessa talossa. Hänen työnsä kuuluvat arvostetuimpiin ruotsalaistaiteilijoiden joukossa.


title: Ruotsin taide

text:
Tämän ajan suuria nimiä on myös kansan rakastama taiteilija Carl Larsson, joka Zornin tavoin vaikutti Taalainmaalla. Larsson maalasi akvarelleja, joiden aiheet olivat arkisia: hän kuvasi usein omaa perhettään ja kotia Sundbornissa. Hänen tyylinsä on ilmava sekä pehmeä, ja sitä sävyttävät pintojen ja linjojen välinen vuorovaikutus. Larsson maalasi myös freskoja ja seinämaalauksia, kuten esimerkiksi "Midvinterblotin" ja useita muita Ruotsin kansallismuseossa olevia freskoja. Larsson oli erittäin tunnettu Saksassa. Suurta kansansuosiota saavutti myös taidemaalari Bruno Liljefors, jonka tarkat maalaukset kuvasivat luontoa ja liikkuvia eläimiä.
Taidemaalareista Eugène Jansson ja Ernst Josephson olivat erittäin taitavia. Janssonin maalaukset ottivat mallia van Goghilta, ja ne esittivät usein niin yksinkertaisia geometrisia kuvioita, rauhallista Tukholmaa kuin vahvoja mieshahmoja. Josephsonin tyyli oli vaihtelevampaa, ja hän on tunnettu mestarillisista öljyvärimuotokuvista. Hän on ollut inspiraationa myöhemmille modernisteille. Richard Bergh ja Nils Kreuger kehittivät myös muotokuvamaalausta.


title: Ruotsin taide

text: Vuonna 1885 "Opponenterna"-niminen taiteilijaryhmä, johon kuului edellä mainittuja taiteilijoita, halusi uudistaa ruotsalaista maalaustaidetta. Joitakin vuosia myöhemmin 1890-luvulla Bergh ja Kreuger perustivat yhdessä Karl Nordströmin kanssa uuden tyylisuunnan, Varbergsskolanin. He vastustivat realistista maisemamaalausta ja saivat inspiraatiota Paul Gauguinilta. Etenkin Nordström otti inspiraatiota ranskalaisilta impressionisteilta. Eräs Nordströmin läheisiä ystäviä oli kirjailija ja yleisnero August Strindberg, joka oli myös ajan merkittäviä ruotsalaistaidemaalareita. Naistaiteilijoitakin alkoi nousta, kuten Eva Bonnier ja Hanna Pauli, joka otti vaikutteita muun muassa Rembrandtilta.


title: Ruotsin taide

text:
Modernismi tuli Ruotsiin vuonna 1909 nuorista miestaiteilijoista koostuneen De Unga -taiteilijaryhmän mukana. Suuntauksen abstraktimpia muotoja edustivat Hilma af Klint, Nils Dardel ja Gösta Adrian Nilsson.
Surrealismi ja ekspressionismi olivat ominaisia 1920-luvun puolivälille ja sitä seuranneille parille vuosikymmenelle. Surrealismia edusti muun muassa taiteilijaryhmä Halmstadsgruppen, kun taas ekspressionismin edustujia olivat esimerkiksi Sven Erixson ja Bror Hjorth. Aikakauden kuvanveistäjiä ovat Carl Eldh ja Carl Milles, joilla molemmilla on ollut suuri vaikutus taiteeseen. Milles lienee kautta aikain tunnetuin ruotsalainen kuvanveistäjä.


title: Ruotsin taide

text: Toisen maailmansodan jälkeen ruotsalainen taide koki jonkinlaisen nousukauden, jonka aikana moni ruotsalaistaiteilija vakiinnutti asemansa. Demokraattinen idea taidetta kaikille syntyi, ja eri puolilla Ruotsia perustettiin monia taiteilijayhdistyksiä. Vuonna 1947 taiteilijaryhmä nimeltään "1947 års män" toi konkretismin Ruotsiin. Ekspressionistit, kuten Torsten Renqvist, ja informalistit, kuten Rune Jansson ja Eddie Figge, tulivat kuvaan 1950-luvulla. Muun muassa taiteilijat Philip von Schantz ja Nils G. Stenqvist olivat mukana elvyttämässä ruotsalaista taidegrafiikkaa.


title: Ruotsin taide

text: Nykytaiteella viitataan meidän aikanamme tehtävään taiteeseen tai laajemmin taiteeseen, jota on tehty 1960-luvun lopusta. Joukko taiteilijoita vakiinnutti asemansa 1960-luvulla poikkeamalla modernismin perusteista. Osa heistä oli saanut vaikutteita 1930-luvun dadaismista. Alettiin etsiä uusia tapoja ilmaista itseään esimerkiksi elokuvien, performanssien tai äänitaiteen välityksellä. Taiteen käsitettä laajennettiin ja eri genrejä sekoitettiin keskenään. Poliittinen kannanotto oli tärkeää. Tämän kehityksen ruotsalainen, ja jopa kansainvälinen keskus oli Tukholman Moderna museet, jonka silloinen yli-intendentti oli Pontus Hultén. Museossa järjestettiin useita uraauurtavia näyttelyitä kuten "Rörelse i konsten", johon kuului muun muassa Jean Tinguelyn ja Per Olov Ultvedtsin liikuteltavia veistoksia. Vuoden 1962 näyttelyssä "4 amerikanare" esiteltiin muun muassa Robert Rauschenbergin ja Jasper Johnsin pop-taidetta, ennen kuin taiteilijat olivat edes lyöneet itsensä läpi Yhdysvalloissa. Tämän ajan tärkeitä ruotsalaistaiteilijoita ovat esimerkiksi Öyvind Fahlström ja Carl Fredrik Reuterswärd.


title: Ruotsin taide

text: Postmodernismi erosi muodollisemmasta modernismista. Tänä aikana useat maalaustaiteelle omistautuneet ruotsalaiset taiteilijat tulivat esiin. 1980-luvulla taidemarkkinat kukoistivat, ja monet taiteilijat möivät kaikki tuotoksensa. Nimekkäimpiä taiteilijoita tällä aikakaudella olivat Cecilia Edefalk, Ola Billgren ja Max Book.


title: Ruotsin taide

text: Kansainvälinen taide on vaikuttanut suuresti ruotsalaiseen taiteeseen. Suuret taidebiennaalit ympäri maailmaa ovat tärkeimmät maamerkit, esimerkiksi Venetsian biennaali. Maalaustaide on joutunut antamaan tilaa muun muassa valokuvaukselle, mutta perinteisillä taiteen muodoilla on yhä vahva asema. Tärkeimpiä vaikuttajia 1990-luvulla ovat olleet muun muassa Dan Wolgers ja Annika von Hausswollf. Lars Vilks on herättänyt suurta mielenkiintoa julkaisemalla taiteeseen ja yhteiskuntaan liittyviä teoksia.


title: Ruotsin taide

text: 1900-luvun alkupuoliskolla ”hyvää” taidetta haluttiin levittää. Suurimmat päivälehdet julkaisivat aiheeseen liittyvä artikkeleita. 1960-luvulla näyttelyitä alkoi olla enemmän, jolloin taiteeseen liittyviä lehtiartikkeleita ilmestyi vain satunnaisesti. Taiteeseen keskittyviä julkaisuja oli alkanut ilmestyä jo pari vuosikymmentä aiemmin.


title: Ruotsin taide

text: 1960-luvun loppupuolella keskusteltiin julkisten varojen käytöstä taiteen tukemiseen. Keskustelun symbolina pidetään vuoden 1968 "Underground"-näyttelyn tapahtumia. Näyttelyn mainosjulisteessa oli hasista polttava alaston nainen, minkä vuoksi näyttely sensuroitiin. Yli-intendentti Folke Edwards erosi tehtävästään vastalauseena päätökselle.


title: Ruotsin taide

text: Useimmat vanhempaan taiteeseen keskittyvät museot ovat valtion omistuksessa. Osa on paikallishallinnon tai yksityisen tahon omistuksessa. Nykytaiteeseen keskittyviä museoita on useampia, esimerkiksi Malmössä, Göteborgissa ja Tukholmassa.


title: Ruotsin taide

text: Monet Ruotsin gallerioista ovat pääasiassa voittoa tuottavia laitoksia. Jotkut gallerioista keskittyvät osittain voiton tuottamiseen ja tukevat omia taiteilijoitaan rahallisesti sekä urallisesti, esimerkiksi Angelika Knäpper Gallery. Monet tärkeämmistä Ruotsin gallerioista ovat esimerkiksi taiteilijoiden johtamia eivätkä ne keskity voiton tuottamiseen, esimerkiksi Galleri 21 Malmössä ja Galleri Anna Nordlander Skellefteåssa.


title: Ruotsin taide

text: Biennaalit ja suuret taidemessut, kuten Stockholm Art Fair, ovat tärkeitä osatekijöitä nykytaiteessa. Muita taidenäyttelyitä ja -tapahtumia järjestää muun muassa Ruotsin yleinen taideyhdistys (SAK). Eniten taiteen edistämiseen vaikuttavat Kulttuuriministeriön alaisuudessa toimiva taidelautakunta sekä taiteilijoiden yhteistyötä ylläpitävä Iaspis (International Artists Studio Program in Sweden).


title: Zvezda (kirjallisuuslehti)

text: Zvezda (, ”Tähti”) on Pietarissa Venäjällä kerran kuukaudessa ilmestyvä kirjallinen aikakauslehti. Se on perustettu vuonna 1924.


title: Zvezda (kirjallisuuslehti)

text: Zvezda oli Leningradin ensimmäinen ”paksu” kirjallisuuslehti, joka jatkoi vallankumousta edeltävien runoutta, lyhytproosaa, romaaneja ja kirjallisuusarvosteluja julkaisevien lehtien perinnettä. 1920-luvulla se oli huomattavassa määrin ns. ”kanssamatkustajien” (ven. poputšiki) lehti, jossa ilmestyi mm. Veniamin Kaverinin, Mihail Slonimskin, Mihail Zoštšenkon, Nikolai Nikitinin, Nikolai Tihonovin ja Konstantin Fedinin teoksia. Lehden muita tekijöitä olivat Juri Libedinski, Aleksei Tolstoi, Olga Forš, Juri Tynjanov ja Anna Ahmatova. Vuonna 1932 Zvezdasta tuli Neuvostoliiton kirjailijaliiton äänenkannattaja. Lehti ilmestyi myös Leningradin piirityksen aikana.


title: Zvezda (kirjallisuuslehti)

text: Vuonna 1946 NKP:n keskuskomitea julkaisi päätöksen, jossa leningradilaiset kirjallisuuslehdet Zvezda ja Leningrad joutuivat poikkeuksellisen voimakkaan ideologisen hyökkäyksen kohteeksi. Päätös johti Leningrad-lehden lakkauttamiseen sekä Anna Ahmatovan ja Mihail Zoštšenkon erottamiseen kirjailijaliitosta. Toisen maailmansodan jälkeen Zvezda julkaisi etupäässä leningradilaisten kirjailijoiden teoksia. Sen painosmäärä oli 5 000 vuonna 1927, 113 000 vuonna 1975 ja 120 000 vuonna 1986. Vuonna 1973 Zvezda palkittiin Työn punaisen lipun kunniamerkillä.


title: Isaac Spencer

text: Isaac Spencer (s. 8. joulukuuta 1977) on yhdysvaltalainen koripalloilija, joka edusti kaudella 2010–2011 Korisliigassa pelanneita Kouvoja. Hän edusti Suomen pääsarjassa myös Torpan Poikia sekä KTP-Basketia.


title: Oikeusohje

text: Oikeusohje on oikeusjärjestyksen käsky tai kielto, joka opastaa jonkin oikeudellisen menettelyn toteuttamisen. Sen lähikäsite on oikeussäännös, jollaisia julkaistaan säädöksissä.


title: Oikeusohje

text: Nykyisin oikeusohjeet ilmaistaan säädöksissä ja tuomioistuinten tekemissä ratkaisuissa ja ennakkopäätöksissä, jotka ilmentävät säädösten tulkintoja ja niistä puuttuvien tilanteiden ratkaisuperiaatteita. Säädösten oikeusohjeita tulkitaan myös lainsäädännön esitöihin sisältyviin perusteluihin nojautuen. Yleiseksi oikeusohjeeksi kutsutaan oikeusohjetta, jota voidaan soveltaa useisiin yksittäisiin tapauksiin. Velvoittava oikeusohje on puolestaan lainsäätäjän arvovaltaisesti ja lopullisesti muotoilema lausuma.


title: Katoliset kirjeet

text: Katoliset kirjeet on Raamatun Uuden testamentin seitsemän viimeisen kirjeen yhteisnimitys. Nimeäminen perustuu siihen, ettei kirjeitä ole osoitettu tietylle vastaanottajalle, vaan yleisesti seurakunnalle (, yleinen) Kirjeet on yksilöity lähettäjän perusteella. Katolisia kirjeitä ovat kaksi Pietarin (1 ja 2) ja kolme Johanneksen (1, 2 ja 3) kirjettä sekä Jaakobin ja Juudaksen kirjeet. Ne eivät ole syntyneet apostoli Paavalin kirjeiden tavoin johonkin konkreettiseen tilanteeseen, vaan useimmat pyrkivät antamaan yleistä kristillistä opetusta.


title: Kaartin maneesi

text: Kaartin maneesi on Helsingin keskustassa Kaartinkaupungissa Kasarmikatu 15:ssä sijaitseva hallirakennus, joka rakennettiin vuosina 1875–1877 alun perin Suomen kaartin harjoitushalliksi. Myöhemmin se toimi näyttelytilana, ja vuodesta 1952 se on ollut autohallina.


title: Kaartin maneesi

text: Kaartin maneesin yksikerroksisen satulakattoisen tiilirakennuksen suunnitteli arkkitehti Axel Hampus Dalström, ja se rakennettiin vanhan Venäjän armeijan muonamakasiinin paikalle vuonna 1822 valmistuneen Kaartin kasarmin läheisyyteen. Hallissa sijaitsi hiekkapohjainen harjoituskenttä, jota kiersi myös ratsastusrata. 1900-luvun alkupuolella Kaartin maneesia alettiin käyttää messujen, kokousten ja näyttelyiden pitopaikkana. Se oli tässä tehtävässä vuoteen 1935 saakka, jolloin Messuhalli valmistui. Siellä järjestettiin helmikuussa 1926 Suomen ensimmäinen autonäyttely, jossa esiteltiin 38 automerkkiä.


title: Kaartin maneesi

text: Vuosina 1949–1952 Kaartin maneesi muutettiin autohalliksi. Halli jaettiin betonisilla välipohjilla useaan kerrokseen ja sen alkuperäiset tammipuiset kattorakenteet purettiin. Hallin Kasarmikadun puoleiseen päähän rakennettiin katos, mutta muuten hallin ulkoasu säilyi suunnilleen ennallaan.


title: FC Polla

text: FC Polla on tamperelainen jalkapallojoukkue ja jalkapallojoukkue FC Mustien Partnerien seuraaja. Tällä hetkellä joukkue pelaa jalkapalloa Tampereen piirin kutosessa ja futsalia harrastesarjassa Ballheads-nimellä. Joukkueeseen on kuulunut tunnettuja muusikoita kuten joukkueen perustajana toiminut Mauri "Moog" Konttinen.


title: FC Polla

text: Pollan edeltäjäseura FC Mustat Partnerit perustettiin vuonna 1973 (viimeinen kausi 1989). Porukan yhdistävänä tekijänä oli alkujaan Rellu ja toistuvat jälkipelit "keskiolutseurapiireissä" Tampereen keskustan ravintoloissa. Merkillepantavaa oli seuran poliittinen sitoutumattomuus, kun se ei halunnut sitoutua kumpaankaan (TUL ja SUL) leiriin.


title: FC Polla

text: Alkuaikoina mukana olivat myös enemmän musiikkipiireistä tutut henkilöt, kuten esimerkiksi Mauri "Moog" Konttinen, Pertti "Veltto" Virtanen sekä Rauli "Rale" Koivisto. Porukan huumoria kuvastaen ensimmäisten pelipaitojen väri oli musta, vaikka tuolloin väri sai olla vain tuomarin käytössä. Myöhemmin vaihtui paidan väri valkoiseksi. Seura pelasi aikanaan sarjatasoilla 4-6 div. Tampereen piirissä.


title: FC Polla

text: Pallopäät ry:n perustava kokous pidettiin 1984 silloisella Vapaa-ajan maalla (Hakametsän jäähallin ja Kauppaoppilaitoksen välissä ollut näyttelyalue, jossa oli vuokrasaunoja).


title: FC Polla

text: Perustetun seuran runko koostui osin MustaPeen kakkosjoukkueesta ja yhtenä eron syynä idean isän Mauri "Moog" Konttisen mukaan oli, että "kakkonen" ei saanut tarpeeksi vastinetta jäsenmaksuilleen vaan "ykkönen" hyödynsi pelaajamäärältään isomman kakkosjoukkueen rahoja omaan toimintaansa liikaa. Mukaan tuli myös paljon nuorempaa rockhenkistä porukkaa joita ryppyotsaisuus ei liiemmin vaivannut. Näistä suurin osa teki kuitenkin vain lyhyen tähdenlennon jalkapallokentillä, mutta muutama jatkoi pidempäänkin. MustaPeen lopetettua pelaamisen 1989 useita pelaajia siirtyi Pallopäiden riveihin. Joukkueen pelillisesti parhaat vuodet tulivatkin heti tämän jälkeen kahden joukkueen yhdistettyä voimansa.


title: FC Polla

text: Seuran nimen tausta selvinnee ensimmäisen kokouspöytäkirjan maininnasta: ""Yhdistyksen tarkoitus on pelata enemmän palloa päällä (sekä henkisesti että fyysisesti)"".


title: Okkluusio

text: Okkluusio (eli sulkeuma) on tapahtuma ja sen tulos, joka kemian ja geologian alalla tarkoittaa kiteytymässä olevan kiinteän aineen sisään jää siihen adsorboituneita vieraita hiukkasia, esimerkiksi vieraita ioneja.


title: Okkluusio

text:
Rakenteilla olevaan kiteeseen tämä aiheuttaa kidevirheitä. Kidevirheitä on suotavaa välttää esimerkiksi kemian gravimetrisissä töissä, sillä okkluusio aiheuttaa kerasaostumista, jolloin näytteessä on epäpuhtauksia.
Kemian töissä okkluusiosta johtuvia haittoja voidaan poistaa esimerkiksi kiteyttämällä aine uudelleen.
Okkluusio havaintopsykologisena käsitteenä tarkoittaa puolestaan silmän syvyyshavaintoihin liittyvää monokulaarista vihjettä siitä, kuinka lähempänä oleva objekti voi peittää osin tai kokonaan kauempana olevan objektin.


title: KFC Uerdingen 05

text: KFC Uerdingen 05 on saksalainen jalkapalloseura. Sen kotipaikka on Uerdingen, Krefeld. Parhaimmillaan seura on pelannut Bundesliigassa, mutta kaudella 2018–2019 se pelaa 3. korkeimmalla sarjatasolla, 3. Ligassa.


title: KFC Uerdingen 05

text: "Fußball-Club Uerdingen 05" perustettiin 17. marraskuuta 1905. Toisen maailmansodan aikana seura pelasi yhdessä VfB 1910 Uerdingenin kanssa nimellä "Kriegspielgemeinschaft Uerdingen" ja sodan jälkeen yhteistyö jatkui nimellä "Spielvereinigung Uerdingen 05". Yhteistyö loppui 1948 ja Uerdingen 05 otti vanhan nimensä takaisin 1950. Vuonna 1953 FC Uerdingen 05 ja Bayerin työntekijöiden "Werkssportgruppe Bayer AG Uerdingen" yhdistyivät, minkä jälkeen seuran nimeksi tuli "FC Bayer 05 Uerdingen". Bayerin tuki loppui 1995 ja seura otti nykyisen nimensä "Krefelder Fußball-Club Uerdingen 05".


title: KFC Uerdingen 05

text: Uerdingen pelasi alkuaikoinaan paikallisissa amatöörisarjoissa. 1960-luvun alkuun mennessä seura oli noussut 3. korkeimmalle sarjatasolle, Amateurliga Niederrheiniin. Uerdingen nousi Regionalliga Westiin 1971 ja Bundesliigaan 1975. Ensimmäinen vierailu pääsarjatasolla kesti kauden ajan ja 1979 tapahtunut paluu kesti kaksi kautta. Vuosina 1983–1991 Uerdingen pelasi pisimmän jaksonsa Bundesliigassa. Tuolloin se saavutti parhaimmillaan kolmannen sijan kaudella 1985–1986 ja voitti Saksan cupin 1985. Cup-menestyksen myötä Uerdingen pääsi Cup-voittajien cupiin, jossa eteni aina välieriin asti. 1990-luvun alussa Uerdingen oli vuorovuosina Bundesliigassa ja 2. Bundesligassa. Vuonna 1996 tapahtuneen viimeisen Bundesliigasta putoamisen jälkeen Uerdingen valui vähitelleen 4. sarjaportaalle ja kauden 2007–2008 päätteeksi tapahtuneen sarjauudistuksen myötä KFC Uerdingen putosi 6. korkeimmalle tasolle, Verbandsliga Niederrheiniin.


title: Legendan laulut – 48 mestariteosta

text: Legendan laulut – 48 mestariteosta on vuonna 2008 julkaistu Juha Vainion kokoelma-albumi. Se on 48 kappaleen tiivistelmä hänen kaikki levytyksensä sisältämästä "Legendan laulut – Kaikki levytykset 1963–1990" albumista.


title: Legendan laulut – 48 mestariteosta

text: Albumi nousi Suomen virallisen listan viidennelle sijalle.


title: Legendan laulut

text: Legendan laulut voi viitata seuraaviin asioihin:


title: Vladimirin kirkko

text: Vladimirin kirkko (; viralliselta nimeltään Vladimirin Jumalanäidin ikonin katedraali, Собо́р Влади́мирской ико́ны Бо́жией Ма́тери, "Sobor Vladimirskoi ikony Božijei Materi") on Pietarin keskustassa Venäjällä sijaitseva kirkkorakennus.


title: Vladimirin kirkko

text: Vuosina 1761–1769 rakennetun barokkityylisen kirkon suunnittelijaksi arvellaan Pietarissa vuosina 1726–1751 työskennellyttä Pietro Trezziniä, jonka käsialaa oli samankaltainen Kolminaisuuden katedraali Sergein luostarissa Pietarhovin tien varrella. Raskaanpuoleista ristinmuotoista kirkkoa keventää viisi sipulikupoleihin päättyvää pyöreää tornia. Vladimirin aukiolle avautuvan klassistiseen pylväikköön päättyvän länsisiiven on rakentanut Avraam Melnikov vuonna 1831. Kirkon vieressä kohoaa Giacomo Quarenghin vuosina 1780–1783 rakentama klassistinen kellotapuli, jota Frantz Rusca korotti yhdellä kerroksella vuonna 1848. Puuleikkauksin koristeltu barokkityylinen ikonostaasi on tuotu Anitškovin palatsista. Vladimirin kirkko toimii Zagorodnyi-prospektin päätepisteenä ja koko ympäröivän alueen arkkitehtonisena keskuksena.


title: Vladimirin kirkko

text: Vuonna 1828 Vladimirin kirkossa siunattiin Aleksandr Puškinia lapsena hoitanut Arina Rodionovna. Fjodor Dostojevski kuului kirkon seurakuntaan viimeisten elinvuosiensa aikana. Kirkko suljettiin vuonna 1932 ja avattiin uudelleen vuonna 1989. Vuonna 2000 se sai katedraalin statuksen.


title: Vladimirin kirkko

text: Vladimirin kirkon osoite on Vladimirski prospekt 20. Lähimmät metroasemat ovat Vladimirskaja ja Dostojevskaja.


title: Anaalivaihe

text: Anaalivaihe on Sigmund Freudin mukaan lapsen kehityksessä noin yhden ja kahden vuoden iässä tapahtuva vaihe, jolloin lapsi rupeaa tiedostamaan peräaukon erogeeniset alueet, ja painiskelee peräaukon toiminnan hallitsemiseen liittyvien kysymysten kanssa.


title: Anaalivaihe

text: Teorian mukaan vaihe edustaa ristiriitaa id:in superegon ja egon välillä, jolloin lapsi hakee selvyyttä vanhempiensa tahdon, oman tahtonsa ja hallitsemattomien impulssiensa välillä.


title: Anaalivaihe

text: Anaalivaihetta edeltää oraalivaihe, jolloin äidin rinta on ehdoton ykköskohde lapsen mielenkiinnolle.


title: Anaalivaihe

text: Anaalifiksaatiolla ymmärretään niitä piirteitä persoonallisuudessa, jotka pohjautuvat lapsuusiässä koettuun ylenmääräiseen rangaistukseen, joka kohdistuu nimenomaan potalle opettamiseen.


title: Loviisan ravirata

text: Loviisan ravirata sijaitsee Loviisan keskustan pohjoispuolella Valtatie 7:n tuntumassa.


title: Loviisan ravirata

text: Se kuuluu Suomen Hippoksen rataluokituksessa kesäratoihin, jotka pitävät kilpailuja vain kesäkaudella. Vuonna 2013 Loviisan raviradalla järjestettiin viidet totoravit. Loviisa on yksi Suomen suosituimpia kesäraviratoja ja siitä käytetäänkin nimitystä "Kesäratojen kuningatar".


title: Synteettinen kieli

text: Synteettinen kieli on kieli, jossa on monta morfeemia sanaa kohti. Äärimmäisen synteettisiä kieliä kutsutaan polysynteettisiksi.


title: Universal Republic

text: Universal Republic on Universal Music Groupin omistama yhdysvaltalainen levy-yhtiö


title: Hautakirjoitus

text: Hautakirjoitus eli epitafi on hautakiveen, muistomerkkiin tai suurempaan monumenttiin kirjattu teksti, muistosanat kuolleelle ihmiselle. Epitafi voi tarkoittaa myös kirkon seinälle kiinnitettävää muistotaulua tai vainajalle omistettua lyhyttä muistorunoa.


title: Hautakirjoitus

text: Epitafi voi noudattaa vakiintunutta kaavaa, olla kirjallinen lainaus tai olla täysin omaperäinen teksti. Omaperäiset tekstit olivat varsinkin vanhastaan usein lyhyitä ja ytimekkään sukkelia, joskus jopa ironisia, hirtehishuumorin sävyttämiä tai nöyrtymiseen johdattavia viitaten ihmisen mitättömyyteen ajan ja iäisyyden edessä.


title: Floresinpittakerttunen

text: Floresinpittakerttunen ("Tesia everetti") on Indonesian kotoperäinen varpuslintu. Sen elinympäristö käsittää Pienten Sundasaarten Floresin (nimialalaji "everetti") ja Sumbawan (alalaji "sumbawana"). Ernst Hartert kuvaili lajin holotyypin Floresista 1897.


title: Muistokirjoitus

text: Muistokirjoitus eli nekrologi on sanomalehdessä julkaistava kirjoitus edesmenneestä merkkihenkilöstä. Se esittelee yleisesityksen henkilön elämänvaiheista ja pyrkii asettamaan oikeisiin mittasuhteisiin tämän merkityksen sillä elämänalueella tai niillä elämänalueilla, joissa tämä on varsinaisesti merkittävimmän elämäntyönsä tehnyt. Vaikka poikkeuksiakin on, nekrologit kirjoitetaan pääsääntöisesti kunnioittavassa sävyssä.


title: Muistokirjoitus

text: Useat tiedotusvälineet kirjoittavat jo etukäteen valmiiksi aihiot sellaisille merkkihenkilöille, joiden tiedetään kamppailevan vaikeiden sairauksien kanssa, jotka ovat merkittävän iäkkäitä tai joiden elämäntyö on niin mittava ja merkittävä, että se ansaitsee laveamman käsittelyn kyseisessä tiedotusvälineessä, kun ja jos tämä henkilö odottamatta tai odotetusti menehtyy.


title: Jaavanpittakerttunen

text: Jaavanpittakerttunen ("Tesia superciliaris") on Indonesian kotoperäinen varpuslintu. Sen elinympäristö käsittää Jaavan länsi- ja keskiosat. Charles Lucien Bonaparte kuvaili lajin holotyypin Jaavalta 1850.


title: Askiston koulu

text: Askiston koulu on Länsi-Vantaalla, Myyrmäen suuralueen Askistossa sijaitseva, vuonna 1987 perustettu alakoulu (luokka-asteet 1–6). Kasvavan oppilasmäärän vuoksi koululle tehtiin lisärakennus vuonna 2000. Oppilaita on noin 200. Askiston koulun rehtori on Matti Jumpponen.


title: Liuskepittakerttunen

text: Liuskepittakerttunen ("Tesia olivea") on aasialainen varpuslintu. Sen elinympäristö ulottuu Nepalin itäosista ja Koillis-Intiasta itään Etelä-Kiinaan, Myanmariin, Luoteis-Thaimaahan ja Indokiinan pohjoisosiin.


title: Vahakabinetti (elokuva)

text: Vahakabinetti ("House of Wax") on André de Tothin ohjaama yhdysvaltalainen kauhuelokuva vuodelta 1953. Se on uusintaversio vuoden 1933 elokuvasta "Vahakabinetin arvoitus", ja pääosaa siinä näyttelee Vincent Price.


title: Vahakabinetti (elokuva)

text: "Vahakabinetti" oli ensimmäisiä 1950-luvun 3D-elokuvista. Vain pari päivää aiemmin ensi-iltansa saanut "Mies hämärästä" oli ensimmäinen suuren elokuvayhtiön 3D-elokuva, mutta Warner Brosin "Vahakabinetti" oli ensimmäinen suuren yhtiön tuottama värillinen 3D-elokuva. Itsenäisen tuottajan "Viidakon paholainen" oli ensimmäinen kokopitkä kolmiulotteinen elokuva, ja se sai ensi-iltansa pari kuukautta ennen "Vahakabinettia".


title: Vahakabinetti (elokuva)

text: Valtion elokuvatarkastamo asetti elokuvalle 9.7.1953 ikärajan KK (Kokonaan kielletty), joten elokuvaa ei saanut Suomessa esittää eikä levittää. Kieltopäätöksestä tehtiin kuitenkin heti tuoreeltaan valitus valtion elokuvalautakuntaan, joka piti tarkastamon kieltopäätöksen voimassa 14.7.1953 päätöksellään. Maahantuojalle annettiin mahdollisuus uusintatarkastukseen mikäli elokuva leikattaisiin samankaltaisesti mitä Ruotsissa oli tehty. Vain 66-minuuttiseksi leikattu versio hyväksyttiin sitten tarkastamon uusintatarkastuksessa 7.9.1953 ikärajalla K16. Tarkastamo asetti kuitenkin elokuvalle vielä leikkaustenkin jälkeen poikkeuksellisen kovan 40% rangaistusveron.


title: Fallinen vaihe

text: Fallinen vaihe on Sigmund Freudin ensimmäisenä esittämä ja Carl Jungin kehittämä lapsen seksuaalisen kehittymisen vaihe 3:n ja 6:nnen ikävuoden välillä, jolloin anaalivaiheesta irtautuvan lapsen mielenkiinnon kohteeksi herää tämän suhde vastakkaista sukupuolta olevaan vanhempaansa.


title: Fallinen vaihe

text: Freud itse esitti oidipuskompleksin vaikuttavan miespuolisen lapsen kehitykseen, mutta naispuolisen lapsen kehitykseen hän esitti että tämä kilpailee huomiosta äitinsä kanssa. Vasta Jung esitti että naispuolisilla lapsilla olisi elektra-kompleksi, jossa tämä osoittaa kiinnostusta isänsä huomion herättämiseen.


title: Tansanian šillinki

text:
Tansanian šillinki on maksuväline, jota käytetään Tansaniassa, ja siihen kuuluvalla saarella Sansibarilla.
Yksi euro vastasi vuoden 2012 tammikuussa 2 000:ta Tansanian šillinkiä. Tansanian šillinkejä ei saa tuoda Tansaniaan, eikä viedä pois maasta.


title: Mikko Niemi (koripalloilija)

text: Mikko Otto Petteri Niemi (s. 12. toukokuuta 1985 Kangasala) on suomalainen kilpauransa päättänyt koripalloilija. Pelintekijänä pelannut Niemi pelasi Suomessa miesten pääsarjaa kolme kautta kasvattajaseuransa Tampereen Pyrinnön edustusjoukkue Pyrbasketissa, minkä jälkeen hän siirtyi Yhdysvaltain yliopistokentille ja edusti Youngstownin osavaltionyliopistoa neljän kauden ajan. Yhdysvaltain-vuosiensa jälkeen Niemi pelasi yhden kauden Korisliigaa Lappeenrannan NMKY:ssä ja oli seuraavalla kaudella nostamassa Pyrinnön reservijoukkuetta II-divisioonasta I-divisioonaan. Niemi pelasi myös kaksi maaottelua Suomen maajoukkueessa, Suomen universiadijoukkueessa Bangkokissa vuonna 2007 ja kymmeniä nuorten maaotteluita.


title: Mikko Niemi (koripalloilija)

text: Niemi voitti kasvattajaseurassaan Tampereen Pyrinnössä A-poikien Suomen mestaruuden vuonna 2002. Hän aloitti miesten pääsarjauransa Pyrinnön ja Raholan Pyrkivän Pyrbasket-edustusjoukkueessa kaudella 2002–2003, samoihin aikoihin kahden muun takamiehen, Antero Lehdon ja Riku Liljebergin, kanssa. Ensimmäisessä miesten pääsarjaottelussaan, vierasottelussa Forssan Koripoikia vastaan 12. lokakuuta 2002, 17-vuotias Niemi teki kuusi pistettä. Kaksi päivää myöhemmin hän pelasi ensimmäisen miesten pääsarjaottelunsa Tampereella ja auttoi pelintekijänä Pyrbasketin voittoon Pussihukista. Niemi pelasi ensimmäisellä pääsarjakaudellaan 22 minuuttia ja teki pisteitä 6,5 ottelua kohden, mikä oli myös hänen aikuisuransa korkein pistekeskiarvo. Kolmen pisteen heitoissaan Niemi onnistui hyvin: 42,5 prosentin keskiarvollaan hän oli runkosarjan 11:nneksi tarkin. Kauden korkeimman pistemääränsä, 16 pistettä, Niemi heitti 7. maaliskuuta Espoon Honkaa vastaan. Honka-ottelun lisäksi Niemi onnistui yksittäisessä ottelussa neljässä onnistuneessa kolmen pisteen heitossa myös toisen kerran runkosarjan aikana. Pyrbasket sijoittui runkosarjassa 12:nneksi eikä selviytynyt kahdeksan parhaan joukkueen pudotuspeleihin.


title: Mikko Niemi (koripalloilija)

text: Kaudella 2003–2004 Niemi pelasi eniten aikuisurallaan, yli 23 ja puoli minuuttia ottelua kohden. Samoin hänen levypallo- (2,2) ja syöttökeskiarvonsa (2,0) olivat uran korkeimmat, ja pelintekijälle oleellisia koriinjohtaneita syöttöjä hänelle kertyi kolmessa ottelussa syksyllä 2013 ennätykselliset kuusi kappaletta. Helmikuussa 2004 Niemi onnistui neljässä seitsemästä heittämästään kolmen pisteen heitosta ottelussa Porvoon Tarmoa vastaan. Pyrbasket sivusi samassa ottelussa miesten pääsarjan ennätystä heitettyään ottelussa 21 onnistunutta kolmen pisteen heittoa. Pisteitä Niemi teki kauden aikana runkosarjassa 5,8 per ottelu. Pyrbasket sijoittui runkosarjassa alempaan keskikastiin, yhdeksänneksi 14 joukkueen joukossa, ja putosi kahdeksan pisteen erolla ensimmäisenä joukkueena pudotuspeleistä.


title: Mikko Niemi (koripalloilija)

text: Kausi 2004–2005 jatkui Pyrbasketilla samaan malliin edelliskausiin nähden: joukkue vältti kymmenennellä sijallaan SM-karsintasarjan mutta ei yltänyt pudotuspelivaiheeseen. Niemi kirjautti kauden aikana pääsarjauransa korkeimman yksittäisen ottelun levypallolukeman (6) ja teki parhaimmillaan 13 pistettä. Hänen pistekeskiarvonsa 4,1 ja peliaikansa 20 minuuttia ottelua kohden olivat pienempiä kuin edellisellä kaudella. Laskeneita tilastolukemia selitti osittain Niemen vuosina 2004–2005 suorittama varusmiespalvelus Lahden varuskunnassa, jossa hän myös voitti katukoripallon Sotilasurheiluliiton mestaruuden. Keväällä 2005 Niemi juhli Pyrinnössä alle 22-vuotiaiden Suomen mestaruutta.